title: Tiamat (yhtye)

text: Tiamat on yhtye, joka perustettiin Tukholmassa, Ruotsissa vuonna 1988. Yhtyeen varhainen musiikkityyli oli death metallia, ja uudempaa tyyliä on luokiteltu muun muassa goottimetalliksi sekä post-metalliksi. Viime aikoina yhtye on keskittynyt enemmän tyyliin, jota on nimitetty tunnelmalliseksi goottirockiksi etnisen, psykedeelisen ja kokeellisen musiikin vaikutteilla.


title: Tiamat (yhtye)

text: Alkuaikoina yhtye soitti suoraviivaisempaa black metalia Treblinka-nimellä. Yhtye hajosi vuonna 1989, jolloin kitaristi-solisti Johan Edlund jäi yhtyeen ainoaksi jäseneksi. Pian Edlund kokosi yhtyeen uudelleen, ja vaihtoi nimen Tiamatiksi. Myös tyyli vaihtui: Edlund kyllästyi black metaliin, nähden sen pelkkänä turhuutena ja roskana. Tämän myötä yhtye hylkäsi black metaliin usein liitetyn visuaalisuuden kuten esimerkiksi corpse paint -maskit, ja tyyli vaihtui vanhan liiton death metaliksi ottaen vaikutteita mm. yhtyeiltä, kuten Massacra, Deicide, Morbid Angel, Death, Slayer, Sepultura, Celtic Frost, Bathory.


title: Tiamat (yhtye)

text: Sen jälkeen kun Tiamat julkaisi kaksi ensimmäistä studioalbumiansa "Severe Abomination" ja "Sumerian Cry" – jotka jäivät yhtyeen ensimmäisiksi ja viimeisiksi death metal -äänitteiksi – Edlundin johdolla yhtyeen tyyli muuttui ottaen vaikutteita Mercyful Fatelta, Candlemassilta, Pink Floydilta ja King Crimsonilta, hyödyntäen sumerilaista mytologiaa sanoituksissaan. Saksalainen kitaristi Waldemar Sorychta tuotti yhtyeen myöhemmät albumit sekä soitti niillä joitain osuuksia. Sorychta teki töitä myös muille Tiamatin kiertue- ja levy-yhtiökollegoille, kuten Moonspell, Rotting Christ, Lacuna Coil ja Samael. Kosketinsoittaja P.A. Danielsson vaikutti tuolloin myös Veni Domine -yhtyeessä.


title: Tiamat (yhtye)

text: Vuoden 1994 albumi "Wildhoney" yhdisteli raakaa laulua, hitaita kitarariffejä, tunnelmallisia kosketinsoitinääniä, heleää naislaulua ja progressiivisia rakenteita, jotka poikkesivat muiden aikansa extreme metal -yhtyeiden tyylistä. Monet metalliharrastajat pitävät "Wildhoneyta" progressiivisen goottilaisen doom-death metalin merkkiteoksena, ja sen ansiosta yhtye pääsi esiintymään Dynamo Open Air ja Wacken Open Air -metallifestivaaleille vuonna 1995. Yhtye soitti kaksi vuotta myöhemmin jälleen Dynamo Open Airissa.


title: Tiamat (yhtye)

text: "A Deeper Kind of Slumber" -albumin myötä Edlund muutti Saksaan ja julisti itsensä yhtyeen ainoaksi jäseneksi. Jatkossa kaikki albumit edustaisivat enemmän goottirock-tyyliä, eroten Tiamatin varhaisesta äärimetallista. Yhtyeen uusimmat julkaisut ovat esitelleet The Sisters of Mercy -vaikutteita.


title: Tiamat (yhtye)

text: Yhtye teki levytyssopimuksen Nuclear Blast Recordsin kanssa kesäkuussa 2007.


title: Margaret Osborne duPont

text: DuPont voitti yhteensä 37 Grand Slam -mestaruutta kaksinpelissä, nelinpelissä ja sekanelinpelissä, minkä ansiosta hän sijoittuu niiden määrässä kaikkien aikojen listalla neljänneksi, vaikka hän ei koskaan osallistunutkaan Australian mestaruuskilpailuihin. Hänen Grand Slam -voitoistaan 25 tuli Yhdysvaltain mestaruuskilpailuista.


title: Margaret Osborne duPont

text: DuPont voitti parinsa Louise Brough Clappin kanssa kaikkiaan kaksikymmentä Grand Slam -nelinpelititteliä. He voittivat yhdeksän kertaa peräkkäin Yhdysvaltojen mestaruuskilpailut 1942–1950 ja veivät mestaruuden 12 kertaa niiden 14 vuoden aikana, joina he osallistuivat turnaukseen peliparina.


title: Margaret Osborne duPont

text: Vuosina 1938–1958 DuPont sijoitettiin yhdysvaltalaisista naispelaajista kymmenen parhaan joukkoon neljätoista kertaa ja ykköseksi 1948–1950.


title: Margaret Osborne duPont

text: Niissä kymmenessä Wightman Cup -kisassa, joihin DuPont osallistui, hän voitti kaikki pelaamansa kymmenen kaksinpeliä ja yhdeksän nelinpeliä. Hän oli Yhdysvaltain joukkueen kapteenina yhdeksän kertaa, ja niistä oli tuloksena kahdeksan Wightman Cupin voittoa. Hän avioitui William duPontin kanssa 1947 ja lopetti myöhemmin uransa väliaikaisesti synnyttääkseen poikansa. Hän voitti kuitenkin Grand Slam -turnauksia vielä synnytyksen jälkeenkin ja on yksi harvoista tähän saavutukseen yltäneistä naisista.


title: Margaret Osborne duPont

text: DuPont valittiin International Tennis Hall of Famen jäseneksi 1967.


title: Ernst Heinrich Weber

text: Ernst Heinrich Weber (Wittenberg, 24. heinäkuuta, 1795 – 26. tammikuuta, 1878) oli saksalainen lääkäri, joka vaikutti merkittävästi kokeellisen psykologian syntyyn.


title: Ernst Heinrich Weber

text: Weber opiskeli lääketiedettä Wittenbergin yliopistossa. Vuonna 1818 hän sai vertailevan anatomian apulaisprofessorin viran Leipzigin yliopistosta. Vuodesta 1821 alkaen hän toimi Leipzigin yliopistossa anatomian ja fysiologian professorina. 1860-luvulla Weber työskenteli Gustave Fechnerin kanssa ja yhdessä he kehittivät psykofysiikan peruslainalaisuuksia kuten Weberin–Fechnerin lain. Vuonna 1866 Weber jäi eläkkeelle fysiologian professorin virasta ja vuonna 1871 anatomian professorin virasta.


title: Ernst Heinrich Weber

text: Pääteokset


title: Ernst Heinrich Weber

text: Yhteisteoksia hänen veljiensä Wilhelm Eduard Weberin and Eduard Friedrich Weberin kanssa:


title: Kansalaisfoorumi (puolue)

text: Kansalaisfoorumi (, lyh. PO) on puolalainen keskusta-oikeistolainen poliittinen puolue. Kansalaisfoorumi on Euroopan kansanpuolueen jäsen.


title: Kansalaisfoorumi (puolue)

text: Laki ja oikeus -puolueeseen verrattuna Kansalaisfoorumia on pidetty enemmän liberaalina arvokysymyksissä ja talouspolitiikassa. Aatteellisesti Kansalaisfoorumi on liberaalimpi verrattuna Laki ja oikeus -puolueeseen, mutta sitä ei silti voida pitää varsinaisena liberaalipuolueena. Kansalaisfoorumi on muun muassa vastustanut aborttia ja samaa sukupuolta olevien avioliittoa sekä ajanut uhkapelien kieltämistä. EU-myönteisenä puolueena Kansalaisfoorumi on puhunut euron käyttöönoton puolesta, mutta puolue ei ole antanut tarkkaa aikataulua Puolan mahdolliselle eurojäsenyydelle.


title: Kansalaisfoorumi (puolue)

text: Kansalaisfoorumin parlamentaarikot edustavat useita erilaisia aatemaailmoja. Osan voidaan esimerkiksi arvioida olevan hyvin lähellä Laki ja oikeus -puoluetta, kun taas osa edustaa keskustalaista siipeä.


title: Kansalaisfoorumi (puolue)

text: Kansalaisfoorumi syntyi Solidaarisuus-liikkeen oikeiston AWS-ryhmittymän sekä Vapausliiton (UW) hajoamisen myötä. Kansalaisfoorumi perustettiin ensin yhdistyksenä 24. tammikuuta 2001 ja rekisteröitiin viralliseksi puolueeksi maaliskuussa 2002 alun perin nimellä "Puolan tasavallan kansalaisfoorumi". AWS:n ja UW:n johtajiin kuuluneet Maciej Płażyński ja Donald Tusk perustivat Kansalaisfoorumin yhdessä entisen ulko- ja valtiovarainministerin Andrzej Olechowskin kanssa, joka oli puolestaan pärjännyt sitoutumattomana ehdokkaana suhteellisen hyvin lokakuun 2000 presidentinvaalissa. Vuoden 2001 parlamenttivaaleissa Kansalaisfoorumi sai noin 12 prosenttia äänistä ja 65 kaikkiaan 460 Sejmin edustajasta. Płażyński toimi Kansalaisfoorumin ensimmäisenä puheenjohtajana vuoteen 2003 asti, jolloin johtoon nousi Donald Tusk.


title: Kansalaisfoorumi (puolue)

text: Vuoden 2005 presidentinvaaleissa Tusk oli Kansalaisfoorumin ehdokkaana. Hän sai vaalin toisella kierroksella 46 prosenttia äänistä ja hävisi Laki ja oikeus -puolueen Lech Kaczyńskille. Saman vuoden parlamenttivaaleissa Kansalaisfoorumi sai 138 paikkaa ja nousi Sejmin toiseksi suurimmaksi puolueeksi, mutta jäi kuitenkin konservatiivisten puolueiden muodostaman hallituksen ulkopuolelle.


title: Kansalaisfoorumi (puolue)

text: Kansalaisfoorumi saavutti selkeän vaalivoiton vuoden 2007 parlamenttivaaleissa saaden yli 41 % äänistä ja nousi Sejmin suurimmaksi puolueeksi. Donald Tusk nousi vaalivoiton myötä pääministeriksi ja Kansalaisfoorumi muodosti hallituksen yhdessä Puolan kansanpuolueen (PSL) kanssa. Tusk lupasi noudattaa talousliberaalia politiikkaa ja parantaa edeltäjänsä Jarosław Kaczyńskin aikana vahingoittuneita EU-suhteita.


title: Kansalaisfoorumi (puolue)

text: Smolenskin lento-onnettomuuden 2010 jälkeen pidetyssä presidentinvaalissa Kansalaisfoorumin ehdokas Bronisław Komorowski valittiin turmassa menehtyneen Lech Kaczyńskin seuraajaksi Puolan presidentiksi. Komorowski voitti toisella kierroksella Lech Kaczyńskin kaksoisveljen, Laki ja oikeus -puolueen ehdokkaan Jarosław Kaczyńskin.


title: Kansalaisfoorumi (puolue)

text: Vuoden 2011 vaaleissa Kansalaisfoorumi menetti hiukan asemiaan, mutta säilyi Sejmin suurimpana puolueena saaden 39,2 % äänistä ja 207 paikkaa Sejmiin sekä 63 paikkaa senaattiin. Kansalaisfoorumia pidettiin vaalien ennakkosuosikkina, Puolan talous oli selvinnyt hyvin maailmanlaajuisesti talouskriisistä ja vaalikampanjassa korostuivat talousasiat arvokeskustelun jäädessä taustalle. Vaalivoiton myötä Donald Tuskista tuli ensimmäinen kommunismin jälkeisen Puolan pääministeri, joka voitti toisen kauden pääministerinä. Kansalaisfoorumi jatkoi vaalien jälkeen hallituksessa yhdessä Puolan kansanpuolueen kanssa. Donald Tusk siirtyi Eurooppa-neuvoston puheenjohtajaksi vuonna 2014 ja Puolan pääministeriksi nousi Ewa Kopacz.


title: Kansalaisfoorumi (puolue)

text: Kansalaisfoorumin kahdeksanvuotinen valtakausi päättyi tappioon vuoden 2015 parlamenttivaaleissa, joissa Laki ja oikeus -puolue otti selvän vaalivoiton saaden yksin enemmistön Sejmiin. Kansalaisfoorumin aikana Puolan talous oli kasvanut selvästi, mutta puolue oli menettänyt kannatustaan skandaalien myötä, jotka antoivat siitä vaikutelman elitistisenä. Vaalitappion jälkeen Kansalaisfoorumi valitsi puolueen uudeksi puheenjohtajaksi ulkoministerinä aiemmin toimineen Grzegorz Schetynan tammikuussa 2016.


title: Cinque Terre

text: Cinque Terre on viiden kylän rypäs Italiassa Ligurian rannikolla La Spezian maakunnassa. Kylien nimet ovat pohjoisesta etelään Monterosso al Mare, Vernazza, Corniglia, Manarola ja Riomaggiore.


title: Cinque Terre

text: Jyrkkä vuoristo eristää kylät niin, että ne olivat ennen vain meren kautta yhteydessä muuhun maailmaan, ja sekin oli talvikuukausina vaikeaa myrskyjen takia. Näin selittyy alueen nimi, joka tarkoittaa viittä maata. Maayhteys muodostui vasta, kun 1800-luvulla rannikkoa pitkin rakennettiin rautatie Genovasta La Speziaan. Jokaisella viidellä kylällä on oma rautatieasema.


title: Cinque Terre

text: Matkustajalauttayhteys yhdistää muut kylät paitsi Corniglian, jonne maihinnousu lautalta olisi liian hankalaa. Autolla eivät kyliin pääse muut kuin asukkaat, joten matkailijoille suositellaan kulkua paikallisjunalla pohjoisen suunnasta Genovasta tai etelästä La Speziasta.


title: Cinque Terre

text: Kylät ja niitä ympäröivät vuorenrinteet muodostavat kansallispuiston, johon kuuluu myös alueen vedenalainen luonto. Cinque Terre muodostaa lähialueineen 47 neliökilometrin laajuisen maailmanperintökohteen, johon kuuluvat Cinque Terren lisäksi Portoveneren kaupunki sekä Tinon, Palmarian ja Tinetton saaret. Alue on kuulunut Unescon maailmanperintöluettelooon vuodesta 1997.


title: Cinque Terre

text: Kylästä toiseen kulkee maalauksellisia kävelyteitä, joista joillakin peritään pääsymaksu. Erityisen suosittu on "Rakkauden polku" ("Via dell'Amore") Riomaggioresta Manarolaan. Kukkuloiden rinteet on pengerretty viinitarhoiksi, joita reunustavat alueelle tyypilliset, ilman laastia kootut kivimuurit. Lokakuussa 2011 rankkasateet ja niiden aiheuttamat mutavyöryt vahingoittivat muureja ja maapenkereitä sekä aiheuttivat jopa kuolonuhreja Monterosso al Maressa.


title: Tiamat

text: Tiamat on sekä babylonialaisessa että sumerilaisessa mytologiassa meren jumalatar, kuten myös alkukantaisen kaaoksen hirviömäinen ruumiillistuma. Hänen puolisonsa oli makeanvedenjumala Apsû. Babylonian luomiseepoksessa, Enûma Elishessä, hän synnyttää ensimmäisen sukupolven jumalat. Myöhemmin Tiamat käy sotaa heitä vastaan, ja synnyttää Kingun armeijansa johtajaksi. Myrskyjumala Marduk jakaa hänet kahtia. Marduk käyttää Tiamatin ruumista luodakseen taivaan ja maan. Tiamat tunnettiin nimellä Thalattē (kreikan kielen sanasta "meri") Berossoksen hellenistisen Babylonian historian kirjoituksissa.


title: Kari Uusitalo

text: Kari Uolevi Uusitalo (s. 14. heinäkuuta 1933 Pyhäjärvi (Vpl)) on suomalainen elokuvahistorioitsija, elokuvaohjaaja ja käsikirjoittaja. Hänelle on myönnetty elokuvaneuvoksen arvonimi 1990.


title: Kari Uusitalo

text: Uusitalo palveli Suomen elokuvasäätiössä 1970–1998. "Suomen kansallisfilmografiaa" laadittaessa hän toimi toimituskunnan puheenjohtajana ja päätoimittajana sarjan kahdeksan ensimmäisen osan ajan ennen siirtymistään eläkkeelle.


title: Kari Uusitalo

text: Uusitalo on kirjoittanut parisenkymmentä elokuvan historiaa käsittelevää tietokirjaa, joista useimmat paneutuvat suomalaiseen elokuvaan. Hänen kotimaisen elokuvan historiaa 1960-luvun loppuun asti käsittelevä kuusiosainen kirjasarjansa ilmestyi 1972–1984. Lisäksi hän on julkaissut elämäkerrat muun muassa Suomen kolmen johtavan elokuvastudion johtohahmoista Väinö Mäkelästä, T. J. Särkästä ja Risto Orkosta sekä näyttelijäpariskunta Siiri ja Kaarlo Angerkoskesta ja ohjaaja Aarne Tarkaksesta. Uusitalon muistelmateos "Elämäni Karina: Evakkopojasta elokuvaneuvokseksi" ilmestyi 2001.


title: Kari Uusitalo

text: Uusitalo on käsikirjoittanut sekä elokuvia että televisiosarjoja. Hän laati Yrjö Höysniemen kanssa käsikirjoituksen Åke Lindmanin ohjaamaan, suomalaisista rauhanturvaajista kertovaan elokuvaan "Laukaus Kyproksessa" (1965). Ohjaaja Lindman näytteli itse elokuvan pääroolin. Käsikirjoittajayhteistyö Lindmanin kanssa jatkui Matti Yrjänä Joensuun poliisiromaneihin perustuvissa televisiosarjoissa "Harjunpää ja kylmä kuolema" (1983), "Harjunpää ja ahdistelija" (1985) sekä "Harjunpää ja heimolaiset" (1995). Näistä kaksi ensimmäistä olivat ruotsinkielisiä FST:lle tuotettuja sarjoja, joissa pääosaa ylikonstaapeli Timo Harjunpäänä näytteli Johan Simberg. Suomenkielisessä "Harjunpäässä ja heimolaisissa" puolestaan pääroolissa oli Kari Heiskanen.


title: Kari Uusitalo

text: Käsikirjoitustyön ohella Uusitalo on toiminut myös elokuvaohjaajana. Hän on ohjannut useita Suomesta ja Suomen valtiopäämiehistä kertovia dokumenttielokuvia. Näitä ovat muun muassa "Urho Kekkonen – valtiomies, presidentti" (1967), "Mannerheim – Suomen marsalkka" (1968) ja "Suomen itsenäisyys" -trilogia (1967).


title: U;Nee

text: U;Nee (s. Heo Yoon, 3. toukokuuta 1981 – 21. tammikuuta 2007) oli eteläkorealainen K-pop-muusikko ja näyttelijä. Ennen musiikkiuraansa hän käytti taiteilijanimeä Lee Hye-Ryeon.


title: U;Nee

text: U;neen isä on kertoman mukaan kuollut nuorena ja isoäiti kasvatti hänet. Tämän kerrotaan johtaneen aikaiseen masennukseen jo 7-vuotiaana. U;nee aloitti näyttelijän uransa 17-vuotiaana. Hänen unelmansa oli kuitenkin tulla laulajaksi. Jonka hän myöhemmin toteutti.


title: U;Nee

text: U;nee oli julkaissut kaksi albumia ennen itsemurhaansa ja kolmas albumi julkaistiin vasta tähden kuoleman jälkeen.


title: U;Nee

text:
U;Nee joutui hämmentävään tilanteeseen syksyllä 2006, kun hänen kuviaan esitettiin sanomalehdissä Shah Alamissa, Malesiassa murhatun osa-aikaisen mongolimalli Altantuya Shaaribuun kuvina.
U;neen suuri hitti oli radiokanavilla tiuhaan soitettu Call Call Call.


title: U;Nee

text: U;Nee oli kärsinyt pitkään masennuksesta ennen hirttäytymistään huoneeseensa Incheonissa tammikuussa 2007. Hänen olisi ollut määrä tehdä piakkoin musiikkivideo ja julkaista uusi studioalbumi.


title: U;Nee

text: U;neen äiti kertoi tyttärensä kuoleman jälkeen lehdistölle U;neen kärsineen masennuksesta ja oli siihen lääkityksellä, myös kuuluisuuden taakat painoivat häntä. Hänestä kirjoitettiin netissä negatiivisiä asioita, jotka pahensivat masennusta. U;nee:n isoäiti löysi hänet hirttäytyneenä tultuaan kirkosta. Perhe oli lähtenyt kirkkoon, mutta U;nee oli sanonut olevansa liian väsynyt lähteäkseen mukaan, hän hirttäytyi kun perhe oli kirkossa. Etelä-Korealaisen lehdistön mukaan U;nee löytyi vaatehuoneestaan hirttäytyneenä 2 metrin korkeudelta.


title: Tiamat (täsmennyssivu)

text: Tiamat on jumaluus babylonialaisessa ja sumerilaisessa mytologiassa.


title: Tiamat (täsmennyssivu)

text: Tiamat voi myös tarkoittaa seuraavia asioita:


title: Divriği

text:
Divriği on kaupunki ja sitä ympäröivä samanniminen piirikunta Sivasin maakunnassa Turkissa.
Vuosina 1228-1229 kaupunkiin rakennettiin suuri moskeija, joka on säilynyt alkuperäisasussaan. Se on yhdessä viereisen samanikäisen terveysaseman kanssa UNESCOn maailmanperintökohde. Moskeijan ja siihen liittyvän lääkärikeskuksen pintoja peittävät ainutlaatuiset kaiverrukset, samoin arkkitehtuuri on hieno ilmentymä ajalle tyypillisestä kiviholvien rakentamisesta. Moskeijan sisätila on yksi suuri rukoushuone, jota kattaa kaksi kivikupolia.
Sairaalaosa kattaa moskeija-alueen eteläisimmän kolmanneksen. Sairaalan kivityö on erityisen pikkutarkkaa.


title: Divriği

text: Moskeija sijaitsee vanhan kaupungin eteläosassa, hiukan ylempänä kuin kaupungin nykyinen keskusta.


title: Kevin P. Smith

text: Kevin Patrick Smith (s. 2. elokuuta 1970 Highlands, New Jersey) on yhdysvaltalainen käsikirjoittaja, näyttelijä ja elokuvaohjaaja. Hän on naimisissa näyttelijä-toimittaja Jennifer Schwalbach Smithin kanssa.


title: Olavi Linnus

text: Hugo Olavi Linnus (vuoteen 1935 Lilius; 7. marraskuuta 1914 Turku – 27. kesäkuuta 2000 Helsinki) oli suomalainen kirjailija, sanoittaja, suomentaja ja elokuvakäsikirjoittaja. Hän käytti myös nimimerkkejä "Rex Davis", "Gil Dennic", "Brent Morea" ja "Olaus".


title: Olavi Linnus

text: Linnus valmistui filosofian kandidaatiksi Helsingin yliopistosta vuonna 1936, työskenteli Suomen Työn liiton toimitussihteerinä 1938–1943, vapaana kirjailijana ja Suomen Filmiteollisuuden mainos- ja ulkomaanosaston päällikkönä 1954–1963. Vuodesta 1935 hän teki radiolle kuunnelmia ja pakinoita sekä jännityskuunnelmia, joiden sankarina on osastopäällikkö Vahtonen. Hänen 1960-luvun TV-ohjelmistaan tunnetuimpia ovat sarjat "Suomalaisen elokuvan varhaisvuosilta" ja "Suosikkeja kotimaisella valkokankaalla".


title: Olavi Linnus

text: Romaanikirjailijana Linnus tunnetaan muun muassa salapoliisiromaaneista "Synkän talon vieras" (1943) ja "Eilen katosi Lontoossa" (1950). Hän on myös suomentanut Olavi Virran levyttämät kappaleet "Mambo Italiano" ja "Naisten toivemaa". Hänen tunnetuin sanoituksensa on Olavi Karun säveltämään tangoon "Monika, Monika, Monika".


title: Olavi Linnus

text: Kirjailijan ja sanoittajantyönsä ohella Linnus toimi myös elokuvakäsikirjoittajana kahdessa Suomen Suomen Filmiteollisuuden tuottamassa elokuvassa. Yhdessä T. J. Särkän kanssa hän kirjoitti käsikirjoituksen Sam Sihvon näytelmään pohjautuvan elokuvan "Hevoshuijari" (1943). Elokuvan ohjasi Ossi Elstelä. Samana vuonna Linnus käsikirjoitti myös poliittisen lyhytelokuvan "Raudan kansaa" (1943), jonka hän ohjasi yhdessä Erkki Uotilan kanssa. Seuraavan käsikirjoituksensa Linnus laati lähes 20 vuotta myöhemmin Aarne Tarkaksen elokuvaan "Tyttö ja hattu" (1961), joka perustui ruotsinmaalaisen Hildegard Erlundin romaaniin. Elokuva oli näyttelijä Esko Salmisen yksi ensimmäisistä elokuvapääosista.


title: Olavi Linnus

text: Linnuksen tunnetuin kirjallinen suomennostyö lienee vuonna 1990 ilmestynyt, englannin kielestä tehty käännös Šota Rustavelin kirjoittamasta Georgian kansalliseepoksesta "Pantterintaljainen".


title: Matti Kalliokoski

text: Matti Kalliokoski (s. 17. maaliskuuta 1970 Halsua) on suomalainen toimittaja. Hän työskentelee Helsingin Sanomien pääkirjoitustoimittaja ja pääkirjoitustoimituksen esimiehenä. Kalliokoski toimi Ilkka-lehden päätoimittajana vuoden 2008 alusta vuoden 2012 elokuun alkuun asti.


title: Matti Kalliokoski

text: Kalliokoski on koulutukseltaan valtiotieteen maisteri. Hän kävi Sanoman toimittajakoulun vuonna 1990. Kalliokoski työskenteli Ulkopolitiikka-lehden päätoimittajana 1994–1995, suunnittelijana Nokia Telecommunications Oy:ssä 1996–1998 ja erityisavustajana tasavallan presidentin kansliassa 1998–2000. Hän on toiminut myös projektipäällikkönä Tietotekniikan tutkimuslaitoksessa, määräaikaisena päätoimittajana sanomalehti Keskipohjanmaassa sekä vapaana toimittajana, konsulttina ja tutkijana.


title: Matti Kalliokoski

text: Kalliokoskella on useita luottamustoimia: hän on ollut muun muassa Crisis Management Initiativen hallituksen jäsen.


title: Matti Kalliokoski

text: Kalliokosken puoliso on Elina Moisio. Kalliokosken isoisä oli maanviljelysneuvos, moninkertainen maatalousministeri ja kansanedustaja Viljami Kalliokoski.


title: Kissakettu

text: Kissakettu eli preeriakettu ("Vulpes velox") on pienin Pohjois-Amerikan ketuista. Täysikasvuinen kissakettu on normaalikokoisen kotikissan ("Felis catus") kokoinen. Aikuinen yksilö painaa keskimäärin 2–3 kg. Kissakettu voi saavuttaa jopa 60 kilometrin tuntinopeuden.


title: Kissakettu

text: Kissakettu elää pääasiassa eteläisestä Kanadasta Luoteis-Teksasiin ulottuvalla alueella. Alueen pohjoisosissa elävät ketut poikkeavat hieman eteläisemmistä saman lajin edustajista. Niiden turkki on tummempi, niillä on hieman leveämpi kallo ja korvat ovat huomattavasti pienemmät. Näitä pohjoisia populaatioita onkin aiemmin pidetty omana alalajinaan, pikkukissakettuna ("Vulpes velox hebes"). Nykyisin kissaketulla ei kuitenkaan katsota olevan alalajeja.


title: Kissakettu

text: Kissaketun yksilömäärä on laskenut, mutta kanta on hiljalleen elpymässä, varsinkin alueensa keskiosissa. Laji katosi tyystin Kanadasta 1900-luvun alkupuolella, kun ihmiset erehtyivät luulemaan kissakettuja vihaamansa kojootin pennuiksi ja ampuivat lajin melkein sukupuuttoon. Laji hävisi myös Etelä-Dakotasta, mutta viime aikoina kettuja on muuttanut takaisin alueelle etelämmästä ja aloittanut lisääntymisen.


title: Kissakettu

text: Toisaalta tarhoissa kasvaneiden kettujen vapauttaminen luontoon on auttanut kannan elpymistä Kanadassa. Nykyään kissakettu on rauhoitettu eläin.


title: Kissakettu

text: Kuten muidenkin kettujen, kissaketun ravintoon kuuluvat pienet nisäkkäät ja hyönteiset. Lintuja se pyydystää harvoin. Eteläisemmillä alueilla kissakettu syö marjoja ja kaktusten hedelmiä. Kissakettu nukkuu päivisin maahan kaivetussa kolossa, joka yleensä on noin metrin syvyinen. Kissaketun ikä luonnossa on 3–7 vuotta, mutta kuten punaketullakin ("Vulpes vulpes"), vankeudessa 15–20 vuoden ikä on mahdollinen.


title: Bihor (piirikunta)

text: Bihor () on piirikunta Romanian Crișanan historiallisessa maakunnassa. Piirikunnan pääkaupunki on Oradea. Sen pinta-ala on 7 544 km² ja siellä on noin 573 691 asukasta (vuonna 2014).


title: Bihor (piirikunta)

text: Piirikunnan pinta-ala on yhteensä 7 544 km². Sen alue on Körösjoen valuma-aluetta.


title: Bihor (piirikunta)

text: Bihorin piirikunta rajautuu idässä Sălajin, Clujin ja Alban piirikuntiin, pohjoisessa Satu Maren piirikuntaan, etelässä Aradin piirikuntaan ja lännessä Unkarin Hajdú-Biharin lääniin.


title: Bihor (piirikunta)

text: Vuoden 2011 väestönlaskennassa piirikunnassa oli 549 752 asukasta ja sen väestötiheys oli 72 asukasta neliökilometrillä. 48,6 % piirikunnan väestöstä asuu taajamissa, mikä on alle Romanian keskiarvon.


title: Bihor (piirikunta)

text: Piirikunnan asukkaista romanialaisia on 67,38 %, unkarilaisia 25,96 %, romaneja 5,01 %, slovakkeja 1,22 % ja saksalaisia 0,19 %.


title: Teemu Lehtinen

text: Teemu Lehtinen (s. 3. heinäkuuta 1961, Espoo) on Veronmaksajain Keskusliiton toimitusjohtaja.


title: Teemu Lehtinen

text: Lehtinen on koulutukseltaan valtiotieteen tohtori ja diplomi-insinööri. Lehtisen vuonna 1998 julkaistussa kansantaloustieteen alan väitöskirjassa, "The Distribution and Redistribution of Income in Finland 1990-1993", tarkasteltiin 1990-luvun alkuvuosien laman vaikutuksia tulonjakoon ja tulojen uudelleenjakoon Suomessa.


title: Teemu Lehtinen

text: Hänellä on useita luottamustehtäviä ja hän on toiminut useissa verotuksen kehittämistä koskevissa asiantuntijatehtävissä.


title: Teemu Lehtinen

text: Lehtinen on naimisissa oikeustieteen kandidaatti Helena Lehtovirran kanssa. Heillä on kolme lasta.


title: Olt (piirikunta)

text: Olt on piirikunta Romanian Muntenian ja Oltenian historiallisilla alueilla. Se on saanut nimensä samannimisestä joesta. Piirikunnan pääkaupunki on Slatina. Sen pinta-ala on 5 498 km² ja siellä on noin 423 352 asukasta (vuonna 2014).


title: Olt (piirikunta)

text: Piirikunnan pinta-ala on yhteensä 5 498 km². Tonava virtaa alueen etelärajalla ja Oltjoki sen läpi pohjois-eteläsuunnassa.


title: Olt (piirikunta)

text: Oltin piirikunta rajautuu idässä Teleormanin piirikuntaan, lännessä Doljin piirikuntaan, pohjoisessa Argeșin ja Vâlcean piirikuntiin sekä etelässä Bulgarian Vratsan ja Plevenin alueisiin.Vuoden 2011 väestönlaskennan mukaan piirikunnassa oli 415 530 asukasta ja sen väestötiheys oli 75,57 asukasta neliökilometrillä.


title: Olt (piirikunta)

text: Piirikunnan asukkaista romanialaisia on 98,06 prosenttia, romaneja 1,86 prosenttia.


title: Julma-Henri

text: Julma Henri, alias JULMA H on suomalainen rap-artisti. Soolojulkaisujen lisäksi hänet tunnetaan yhtyeistä "Euro Crack" ja Julma-Henri & Syrjäytyneet. Hänet tunnetaan kommandopipon käytöstä. Julma Henri on kotoisin Oulusta, mutta muuttanut Helsinkiin vuonna 2005.


title: Julma-Henri

text: Julma-Henri & Syrjäytyneet yhtyeen debyyttialbumi "Al-Qaida Finlandin" nauhoitukset aloitettiin 2005 Oulussa. 2005–2006 Julma-Henri veti Steen1:n kanssa "Julma-Henri & Ystävät" -nimistä radio-ohjelmaa Free Your Mindissa ja kiersi Suomea keikoilla Asan ja Steen1:n kanssa. Vuonna 2006 Henri vieraili Steen1:n "Nottinghamin paskasheriffi" -mixtapen "Teille kaikille" -kappaleella. Vuoden 2007 alussa Julma-Henri vieraili Asan "Foetida-Pro Promo" -mixtapen "Pohjalla"-kappaleella.


title: Julma-Henri

text: Toukokuussa 2007 Panama Rayon ja Laineen Kasperin tuottama "Al-Qaida Finland" julkaistiin Ähky Recordsin kautta. Levynjulkaisutapahtuma pidettiin Alppipuistossa Helsingissä. Albumin "240306 (RikRek)" -kappaleesta julkaistiin myös musiikkivideo, jonka ohjasi Jay Siika. Kappaleella vieraili Asa. Tammi-helmikuussa 2008 järjestettiin "Support Al-Qaida Finland" -kiertue, joka kiersi koko Suomen. Bändin johtajana toimi UNiVErSTaS, joka soitti rumpuja kokoonpanossa livenä ja teki sovitukset kappaleista orkesterille.


title: Julma-Henri

text: Joulukuussa 2008 julkaistiin Julma-Henri & Syrjäytyneiden "SRJTNT vol. 1" -mixtape. "SRJTNT vol. 1" mixtape oli koottu aiemmin internetissä julkaistuista ja edelliseltä albumilta ylijääneistä kappaleista.


title: Julma-Henri

text: "Al-Qaida Finland" albumin nimi on mm. Spotifyssä sensuroitu ja esiintyy kyseisessä musiikkipalvelussa nykyään nimellä "Album name censored."


title: Julma-Henri

text: Kesällä 2009 julkaistiin "Meitsi on matafaka" -kappale, johon musiikkivideon ohjasi Timo Turunen. Kappaleen soitti, sävelsi ja miksasi UNiVErSTaS vuonna 2005. Kappaletta seurasi lokakuussa 2009 julkaistu kuunnelma "Outo nauha", joka oli Henrin ja Laineen Kasperin split-albumi. "Outo nauha" -kuunnelman julkaisi Ähky Records ja jakeli Supersounds.


title: Julma-Henri

text: Julma-Henri & Syrjäytyneet julkaisi "Psykoterapia"-nimisen albumin 31. maaliskuuta 2010. Albumin soitti, sävelsi ja miksasi UNiVErSTaS. Albumilta julkaistiin musiikkivideo kappaleesta "Kipu".


title: Julma-Henri

text: Julma-Henri & Syrjäytyneet -kokoonpano lopetti Julma-Henrin ja tuottajien/bändin (Panama Rayo, UNiVErSTaS) erimielisyyksien takia loppuvuodesta 2010.


title: Julma-Henri

text: Julma Henri julkaisi Ceebrolisticsista tutun tuottaja RPK:n kanssa "Kutsu EP:n" 9. joulukuuta 2010. Albumin kappaleesta "Kutsu" julkaistiin musiikkivideo. Ilmestyessään "Kutsu EP" oli esimakua Julma Henrin ja RPK:n seuraavalta julkaisulta "HENRI". Se julkaistiin 16. helmikuuta 2011. Albumin kappaleesta "Pala" julkaistiin musiikkivideo helmikuussa 2011.


title: Julma-Henri

text: Syyskuussa 2011 Julma Henri ilmoitti julkaisevansa uuden albumin "Radio Jihad... SRJTNT vol. 2" 14. joulukuuta 2011. Levy oli jatkumoa "SRJTNT vol. 1" -mixtapelle ja liikkui samoissa aihepiireissä kuten yhteiskunnan epäkohdat ja henkinen kasvu. Levyn tuotti DJ Polarsoul, ja sillä vierailivat muun muassa Asa, Jontti, Juju, Konna, RPK, Super Janne, C-star, Akli ja Joska. Albumilta julkaistiin musiikkivideot kappaleista "Punainen", "Radio Jihad" ja "Kauppaan kauppaan".


title: Julma-Henri

text: 7. kesäkuuta 2012 "Euro Crack EP" julkaistiin ilmaiseksi ladattavaksi sivuilla www.EuroCrack.com. Kappaleesta "E.U.R.O.C.R.A.C.K." julkaistiin musiikkivideo. Euro Crackin julkaisukeikka järjestettiin 4.8. Tavastialla Helsingissä. Samalla julkaistiin uusi musiikkivideo kappaleesta "Pommi". Elokuussa 2012 julkaistiin tieto tulevasta "Euro Crack -tour" -Suomen-kiertueesta levy-yhtiö Mörssin sivuilla.


title: Julma-Henri

text: Myöhemmin "Euro Crack" muodostui kaksikon nimeksi. Helmikuussa 2013 Bassoradion Alas-ohjelmassa ensisoitettiin Euro Crack -yhtyeen kappale "Spaced Out". Samalla kappaleesta julkaistiin myös musiikkivideo. Maaliskuun lopussa 2013 julkaistiin levyltä toinen kappale ja musiikkivideo "Douppii douppaa". Kesäkuussa julkaistiin kolmas musiikkivideo kappaleesta K R Ä K K Ä K R Ä N K K Ä. Eurocrack Huume -albumi ilmestyi 28.6.2013 ja nousi heti ilmestymisviikollaan Rumban albumilistalle sijalle 1. Albumi pysyi kahdeksan viikkoa Suomen virallisella listalla. Albumin julkaisi Julma-Henrin oma levy-yhtiö Mörssi yhteistyössä Fullsteam Recordsin kanssa.


title: Julma-Henri

text: Tammikuussa 2015 julkaistiin YleX -radiokanavan sivuilla ensimmäinen single ja video kappaleesta "$uomineito" 11. syyskuuta 2015 ilmestyneeltä JULMA H -albumilta. Albumilta julkaistiin musiikkivideot kappaleista "$uomineito", "Kuukauden Vege", "Lähiö Lähiö", "EVÄ" ja "Kuvittele". Albumin tuotannosta vastasivat mm. RPK, DJPP ja Kube. Albumin julkaisi JULMA H:n oma levy-yhtiö Mörssi yhteistyössä Fullsteam Recordsin ja Sony musicin kanssa.


title: Julma-Henri

text: Huhtikuussa 2015 julkaistiin Bassoradiossa kappale "Fuck Monopoly". Kappale esitettiin live-taltiontina maaliskuussa 2016 julkaistussa "Onnenonkija" -elokuvassa (Helsinki Filmi 2016).


title: Julma-Henri

text: Joulukuussa 2016 julkaistiin (Musta albumi) yhteistyössä Mörssin ja Playground musicin kanssa. Albumilta julkaistiin musiikkivideot kappaleista "Se on menoo" ja "Muista syöttää sudet".


title: Julma-Henri

text: Joulukuussa Julma H julkaisi kappaleen "Väärät profeetat", jonka tausta oli lainattu Profeetat yhtyeen "Sinuhe"-kappaleesta.


title: Balls to Picasso

text: Balls to Picasso on laulaja Bruce Dickinsonin toinen sooloalbumi, joka julkaistiin vuonna 1994. Musiikkityyliltään se edustaa Dickinsonin soolotuotannosta eniten rock-albumia. Levy sisältää balladimaisen kappaleen Tears of the Dragonin, joka oli suuri menestys. Ajanmyötä kappale on saavuttanut kulttimaineen fanien keskuudessa. On jopa ehdotettu, että se olisi Dickinsonin kaikkien aikojen hienoin teos.


title: Balls to Picasso

text: Tällä levyllä alkoi Dickinsonin yhteistyö Roy Z:n kanssa, jolla on ollut suuri vaikutus Dickinsonin soolouraan. Jälkikäteen Dickinson on todennut halunneensa levystä raskaamman ja Roy Z:n tuottavan tämän levyn .Kaikki kappaleet ovat Bruce Dickinsonin ja Roy Z:n tekemiä, ellei yllä ole mainittu toisin.


title: Killing Joke

text: Killing Joke on brittiläinen post-punk-, uusi aalto- ja industrial metal -yhtye, joka perustettiin vuonna 1978. Perustajajäsenet Jeremy ”Jaz” Coleman (laulu, syntetisaattorit ja sovitukset) ja Kevin ”Geordie” Walker (kitara) ovat olleet yhtyeen ainoat pysyvät jäsenet.


title: Killing Joke

text: Yhtyettä pidetään laajasti yhtenä merkittävimmistä 1970-luvun lopun ja 1980-luvun alun post-punk/uusi aalto -ryhmistä. Killing Joke vaikutti voimakkaasti yhtyeisiin kuten Nirvana, Ministry, Nine Inch Nails, Big Black, Prong, Metallica, Jane’s Addiction, Soundgarden, Foo Fighters, Econoline Crush, Faith No More ja Korn. Killing Joke vaikutti huomattavasti myös goottirock-suuntaukseen: esimerkiksi ensimmäinen suomalainen goottirockyhtye Musta Paraati nimeää Killing Joken vaikuttajakseen.


title: Killing Joke

text: Killing Joken musiikki koostuu tyypillisesti metallisista kitaroista ja raskaista, tanssittavista rytmeistä. Colemanin lavaesiintyminen on ritualistista ja laulu vaihtee puhelaulusta raspiseen ärjyntään, välillä uhkaavaan murinaan ja toisinaan tunteelliseen ja melodiseen ilmaisuun. Synkeät syntetisaattorikuviot ja laajakantoisetkin, goottilaiset koskettimet ilmenevät vaihtelevilla asteilla. Koskettimet olivat kantava elementti varsinkin yhtyeen 1980-luvun tuotannossa. Geordie ei koskaan soita kitarasooloja.


title: Killing Joke

text: Yhtye kehittyi 1970-luvun post-punkista ja dub reggaestaan varhaisen 1980-luvun ”tribaaliseen” proto-industrial metaliin, lisäten enemmän koukkuja ja syntetisaattoreita. Yhtye muuttui nousujohteisen progressiiviseksi 1980-luvun lopulla, jonka jälkeen he alkoivat lisätä tanssimusiikin elementtejä 1990-luvulla.


title: Één

text: één () on belgialainen televisiokanava, jonka omistaa Belgian flaamilainen yleisradioyhtiö VRT. Kanava esittää hollanninkielisiä ohjelmia sekä ulkomaalaisia televisiosarjoja. één perustettiin vuonna 1953. Se toimii myös Belgian paikallisena televisioasemana Eurovision laulukilpailussa, flaamilainen VRT ja ranskankielinen RTBF lähettävät edustajan vuorovuosin.


title: Pakistanin vaakuna

text: Pakistanin vaakuna on Pakistanin valtion tunnus, joka otettiin käyttöön vuonna 1954. Kuunsirppi ja vihreä väri ovat islamin symboli. Keskellä sijaitsevassa kilvessä on puuvillan, juutin, teenlehtien ja vehnän kuva. Vaakunan teksti on urdua: ایمان ، اتحاد ، نظم ()


title: Lee

text: Sana Lee voi merkitä seuraavia asioita:


title: Jennie Garth

text: Jennifer Eve Garth (s. 3. huhtikuuta 1972 Urbana, Illinois) on yhdysvaltalainen näyttelijä, joka tunnetaan parhaiten roolihahmostaan "Kelly Taylorina" televisiosarjassa "Beverly Hills 90210".


title: Jennie Garth

text: Jennifer Eve Garth syntyi Illinoisissa vuonna 1972. Hänen vanhempansa ovat John ja Carolyn Garth, joilla oli molemmilla kolme lasta entisistä avioliitoista ennen Jennien syntymää. Jennie kasvoi hevosfarmilla Arcolassa Illinoisin osavaltiossa Yhdysvalloissa kuuden vanhemman sisarpuolensa, Johnnyn, Chuckin, Lisan, Cammien, Wendyn ja Lynn'n kanssa.


title: Jennie Garth

text: Jennien ollessa 13-vuotias hänen perheensä muutti Phoenixiin Arizonaan. Jennie kävi tanssitunneilla ja teki hieman mallin töitä. Hän unelmoi opiskelusta korkeakoulussa ja myöhemmin oman tanssistudion perustamisesta. Jennie huomattiin 15-vuotiaana, jolloin hän voitti näyttelijäkilpailun.


title: Jennie Garth

text: Näyttelijäkilpailussa menestymisen takia Jennie lopetti lukion Greenway High Schoolista ensimmäisenä vuotena ja hänen vanhempansa muuttivat Los Angelesiin Kaliforniaan, jotta Jennistä voisi tulla näyttelijä. Hän valmistui lukiosta Kaliforniassa. Siellä hän alkoi käydä näyttelijäkurssilla lähes päivittäin. Asuttuaan n. kuusi kuukautta Los Angelesissa, hän sai roolin "Erica McCrayna" NBC:n televisiosarjassa "A Brand New Life" (1989).


title: Jennie Garth

text: Garth tunnetaan parhaiten televisiosarjasta "L.A. Beat" ("Beverly Hills 90210"), jossa hän näytteli "Kelly Tayloria". Kyseisessä sarjassa hänen roolihahmonsa oli muun muassa laihtutuspillereiden väärinkäyttäjä, joutui tekemisiin uskonlahkon kanssa, käytti kokaiinia, sai keskenmenon ja raiskattiin.


title: Jennie Garth

text: Jennie Garth näytteli myös sitcom-sarjassa "What I Like About You". Hän oli myös naispääroolissa TV-elokuvassa "Danielle Steel's Star" (1993).


title: Jennie Garth

text: 16. huhtikuuta 1994 Garth meni naimisiin muusikko Daniel B. Clarkin kanssa. He erosivat tammikuussa 1996 ja Garth otti avioeron 1. marraskuuta 1996.


title: Jennie Garth

text: 20. tammikuuta 2001 Garth avioitui näyttelijä Peter Facinellin kanssa. He tutustuivat vuonna 1995 elokuvan "An Unfinished Affair" kuvauksissa. Heillä on kolme tytärtä: Luca Bella (s. 22. kesäkuuta 1997), Lola Ray (s. 6. joulukuuta 2002) ja Fiona Eve (s. 30. syyskuuta 2006). Pariskunta päätyi kuitenkin yllättäen avioeroon vuonna 2012.


title: Ribe

text:
Ribe on Tanskan vanhimmaksi mainittu historiallinen kaupunki, josta tuli 1. tammikuuta 2007 hallinnollisesti osa Esbjergin kuntaa Tanskan kuntauudistuksen yhteydessä. Sitä ennen Ribe oli oma kuntansa ja entisen Riben amtin pääkaupunki. Vuonna 2018 Ribessä asui yli 8000 ihmistä.
Kaupungin keskustassa on edelleen säilynyt sata 1600-luvulta asti peräisin olevaa suojeltua taloa, jotka muodostavat yhdessä maan vanhimman goottilaisen tuomiokirkon kanssa suositun ja pittoreskin nähtävyyden.


title: Ribe

text: Ribe oli viikinkiajan tunnettu kauppapaikka jo 700-luvulla. Jälkiä asutuksesta on ajoitettu noin vuoden 710 tienoille.


title: Ribe

text: Vuonna 860 kaupungista oli tullut niin merkittävä, että Tanskan kuningas antoi "Pohjolan apostoli" Ansgarille luvan saarnata siellä kristinuskoa ja perustaa kirkko, joka sijoitettiin kaupungin läpi virtaavan joen etelälaidalle. Riben tuomiokirkko rakennettiin samalle paikalle 1100-luvun jälkipuoliskolla. Pienempiä kirkkoja, kerjäläismunkkiluostari ja linnoitus rakennettiin pian tämän jälkeen ja kaupunki levisi eräänlaiseksi kaksoiskaupungiksi joen molemmin puolin. Kahden muodostuneen kaupunginosan väliin rakennettiin eräs maan suurimpia keskiaikaisia tulvapatojärjestelmiä, jonka päällä pääkatu, "Dammen", sijaitsee edelleen.


title: Ribe

text: Keskiajalla Ribe eli kulta-aikaansa Tanskan ainoana Pohjanmeren satamakaupunkina ja tärkeänä kirkon ja valtionhallinnon keskuspaikkana. Kuninkaat oleskelivat usein Riberhusin linnassa, josta on nykyisin jäljellä vain vähän muurinjäänteitä.


title: Ribe

text: 1500-luku toi myötään uskonpuhdistuksen ja joki hiekoittui umpeen. Niiden lisäksi kulkutaudit, kaupungin palo 1580, tulvat ja sodat nakersivat Riben taloudellista ja hallinnollista merkitystä.


title: Risto Fried

text: Christopher (Risto) Fried (3. kesäkuuta 1930 Pariisi, Ranska – 26. elokuuta 2004 Jyväskylä) oli psykologi, Jyväskylän yliopiston psykologian emeritusprofessori.


title: Risto Fried

text: Fried oli Rorschach-asiantuntija, mutta hän tunsi myös syvällisesti TAT-testin, jota hän oli opiskellut Yhdysvalloissa testin kehittäjän Henry Murrayn oppilaana. Fried oli myös therapeialainen psykoanalyytikko, joka yhdisti psykoanalyyttista teoriaa kognitiiviseen psykoterapiaan yhdessä edesmenneen Jyväskylän yliopiston psykologian emeritusprofessorin Antero Toskalan kanssa.


title: Risto Fried

text: Risto Friedin äiti oli kirjailija Anne Fried.


title: Stari Ras

text: Stari Ras (, "vanha Ras") oli keskiaikainen kaupunki Serbiassa, silloisen Raškan valtion eli Župan pääkaupunki. Se perustettiin 800- tai 900-luvuilla ja hylättiin 1200-luvulla. Nykyisin siitä on jäljellä linnoituksia, kirkkoja ja luostareita lähellä Novi Pazarin kaupunkia. Kaupungin rauniot ja läheinen Sopoćanin luostari kuuluvat Unescon maailmanperintöluetteloon.


title: Pastellivälskäri

text: Pastellivälskäri ("Acanthurus japonicus") on välskärikaloihin kuuluva kala.


title: Pastellivälskäri

text: Pastellivälskäri kasvaa 20 cm pitkäksi. Se muistuttaa ulkonäöltään paljon samettivälskäriä. Vartalo on sinivioletti, ja sen reunoilla selästä pyrstön kautta vatsan alle kiertää kapea keltainen "kuunsirppi". Evät ovat tummat, pyrstö hyvin vaalea. Silmän alla on vaalea läikkä, joka ulottuu suuhun asti (lajituntomerkki: samettivälskärin läikkä on pienempi).


title: Pastellivälskäri

text: Pastellivälskäreitä elää Havaijilla ja muualla Tyynenmeren keskiosissa.


title: Pastellivälskäri

text: Pastellivälskäri on melko rauhallinen, kun taas häkellyttävästi samannäköinen samettivälskäri on hyvin aggressiivinen lajitovereitaan ja muita välskäreitä kohtaan. Pastellivälskäri jättää yleensä rauhaan myös selkärangattomat ja korallit joten sitä voi pitää riutta-akvaariossa. Se tarvitsee kuitenkin paljon uimatilaa.


title: Pastellivälskäri

text: Pastellivälskärit syövät pääasiassa kasvisruokaa, etenkin akvaariossa kasvavaa levää, mutta myös kuivattua levää tai leväpitoista kuivaruokaa.


title: Oliivivälskäri

text: Oliivivälskäri ("Acanthurus olivaceus") on välskärikaloihin kuuluva kala.


title: Oliivivälskäri

text: Oliivivälskäri kasvaa noin 35 cm pitkäksi. Nuoret yksilöt ovat keltaisia, aikuistuessaan kala saa lajille ominaisen kuvioinnin: pyrstöpuoli on oliivinvihreä, etuosa vaaleampi. Rintaevä on oranssi ja vartalon ylä- ja alareunaa kiertää oranssinsävyinen raita. Pyrstön tyvessä on tumma läikkä.


title: Oliivivälskäri

text: Oliivivälskäri on kotoisin Indopasifiselta merialueelta. Se elää koralliriutoilla 3–46 metrin syvyydessä.


title: Oliivivälskäri

text: Oliivivälskäri on yleensä rauhallinen lajitovereitaan ja muita välskäreitä kohtaan, mutta voi joutua muiden kiusaamaksi. Se on aktiivinen kala, joka tarvitsee paljon uimatilaa, mutta myös piilopaikkoja.


title: Oliivivälskäri

text: Oliivivälskäri syö piilevää, rihmaleviä ja pohjalietettä. Akvaariossa sille kelpaa myös kasvispitoinen pakastettu ja kuivaruoka. Monipuolista ruokavaliota (johon voi kuulua myös kesäkurpitsaa, pinaattia, parsakaalia ja norilevää) suositellaan myös siksi että nälkäisenä oliivivälskäri voi erehtyä näykkimään koralleja.


title: Purppuravälskäri

text: Purppuravälskäri ("Ctenochaetus hawaiiensis") on välskärikaloihin kuuluva kalalaji. Sen ulkonäkö muuttuu iän myötä.


title: Purppuravälskäri

text: Purppuravälskäri kasvaa noin 25 cm pitkäksi. Se on nuorena värikäs: oranssi-sini-punakuvioinen vartalo ja sähkönsiniset evät. Aikuisväri on oranssi-tummajuovainen tai jopa tasaisen suklaanruskea. Aikuiset yksilöt muistuttavat keltasilmävälskäriä.


title: Purppuravälskäri

text: Purppuravälskäri on kotoisin Havaijilta ja Tyynenmeren keskiosista. Niitä tavataan tyypillisesti noin 12 metrin syvyydestä.


title: Purppuravälskäri

text:
Purppuravälskäri ei näyki koralleja, joten se sopii myös riutta-akvaarioon. Se nyppii jatkuvasti levää ja lietettä akvaarion pohjan koloista, eikä sitä tulisi pitää liian siistissä altaassa eikä ilman elävää kiveä ja hiekkaa.
Purppuravälskäri syö yksisoluisia leviä ja pohjalietettä. Se huolii myös leväpitoista kuivaruokaa.


title: Martti Kuisma

text: Martti Kuisma (s. 27. elokuuta 1936 Kirvu – 1. tammikuuta 2000 Helsinki) oli suomalainen näyttelijä.


title: Martti Kuisma

text: Kuisma valmistui Suomen Teatterikoulusta vuonna 1958. Hän työskenteli Oulun kaupunginteatterissa vuosina 1959–1961, Porin teatterissa vuosina 1961–1963 ja Jyväskylän kaupunginteatterissa vuosina 1963–1965. Vuonna 1965 perustetussa MTV-teatterissa hän oli mukana alusta saakka vuoteen 1979 ja näytteli muun muassa keskeiset roolit televisionäytelmissä "Metrokortti", "Huone puutalossa", "Tavallinen impi", "Orvar Kleinin laillinen ruumis" ja "Illansuusta puoleen päivään". Hän vieraili useissa kesäteattereissa ja näytteli muun muassa "Tuntemattoman sotilaan" Antti Rokkaa Pyynikin kesäteatterissa vuosina 1967–1969 ja Oulun kaupunginteatterissa 1970-luvulla. Radioteatterissa hän vieraili useasti ja esiintyi vielä 1990-luvulla muun muassa "Kantolan perheessä".


title: Martti Kuisma

text: Kuisma näytteli noin kymmenessä elokuvassa, joista tunnetuimpia on Uuno Laurilan osa elokuvassa "Täällä Pohjantähden alla". Myöhemmin hän näytteli muun muassa elokuvissa "Viimeinen savotta" ja "Tuhlaajapoika".


title: Juho Peura

text: Johan (Juho) Peura (24. toukokuuta 1879 Laukaa – 26. toukokuuta 1918 Tampere) oli SDP:n kansanedustaja, joka toimi eduskunnassa vuonna 1914. Hänet valittiin eduskuntaan Hämeen läänin pohjoisesta vaalipiiristä.


title: Juho Peura

text: Juho Peura oli ammatiltaan puuseppä ja hän toimi myös Tampereen työväentalon vahtimestarina vuoteen 1918. Suomen sisällissodassa Peura oli Tampereen vallankumousoikeuden puheenjohtajana.


title: Juho Peura

text: Peura vangittiin poliittisista syistä ja hän kuoli vankeudessa Tampereella toukokuussa 1918.


title: CocoRosie

text: CocoRosie on yhdysvaltalainen duo, joka koostuu kahdesta sisaruksesta, Bianca (Coco) ja Sierra (Rosie) Casadysta. Yhtye soittaa indie rockia ja psykedeelistä folkia, ja se on yhdistetty New Weird America -liikkeeseen. Yhtye on perustettu vuonna 2003.


title: CocoRosie

text: Sierra soittaa yleensä kitaraa, pianoa ja harppua sekä laulaa taustoja. Bianca laulaa ja manipuloi erilaisia lasten lelusoittimia. Kappaleet he tekevät yhdessä. Cocorosie konsertoi duona, mutta sillä on myös apuna muita taustamuusikoita, kuten basisti ja rumpali tai beatboxaaja.


title: CocoRosie

text: Sierra ja Bianca ovat amerikkalaissisaruksia, mutta ovat syntyneet eri paikoissa. Sierra, sisaruksista vanhin syntyi Iowassa ja Bianca Havaijilla. Heidän äitinsä antoi heille lempinimet Coco ja Rosie, joista myös yhtyeen nimi on peräisin. Kun Sierra oli viisivuotias ja Bianca kolmen, heidän vanhempansa erosivat. Sierra ja Bianca eivät tulleet kovinkaan hyvin toimeen kasvaessaan. Sierran ollessa 14-vuotias, hänen äitinsä potki hänet ulos kotoa ja lähetti hänet kouluun isänsä luokse.


title: Gerda Ryselin

text: Gerda Ryselin (oik. "Irma Gerda Emilia Londen", 21. kesäkuuta 1909 – 20. huhtikuuta 1990) oli suomenruotsalainen näyttelijätär.


title: Gerda Ryselin

text: Ryselin oli operettitähtenä Svenska Teaternissa. Hän siirtyi myöhemmin Suomen Kansallisteatteriin. Hän näytteli myös muutamassa suomalaisessa elokuvassa. Tunnetuimman roolinsa hän teki todennäköisesti paronittarena elokuvassa "Täällä Pohjantähden alla" (1968).


title: Gerda Ryselin

text: Ryselin sai Pro Finlandia -mitalin 1957 ansioituneesta näyttelijätyöstä.


title: Purjevälskäri

text:
Purjevälskäri ("Zebrasoma veliferum") on välskärikaloihin kuuluva kala.
Purjevälskäri voi kasvaa 40 cm pitkäksi. Sen vartalo on tumman ja vaaleamman ruskean pystyraitainen, litteä. Kalan pullistellessa vaikkapa lajitoverin uhkailemiseksi selkäevä nousee purjeeksi, jonka pinta-ala on lähes yhtä suuri kuin kalan vartalo.


title: Purjevälskäri

text: Purjevälskäri elää luonnossa Indopasifisella merialueella ja läntisellä Tyynellämerellä.


title: Purjevälskäri

text: Purjevälskäri tarvitsee runsaasti uintitilaa, ja se voi käyttäytyä aggressiivisesti muita välskäreitä kohtaan. Se ei yleensä näyki koralleja, joten se sopii riutta-akvaarioon.


title: Purjevälskäri

text: Purjevälskäri syö elävää tai kuivattua levää, tai leväpitoista valmisruokaa.


title: Alan Hovhaness

text: Alan Hovhaness (8. maaliskuuta 1911 – 21. kesäkuuta 2000) oli yhdysvaltalainen säveltäjä. Hänen nykytaidemusiikkinsa ammentaa vaikutteitaan useiden vieraiden kulttuurien musiikeista.


title: Alan Hovhaness

text: Hovhaness oli 1900-luvun tuotteliaimpia sinfonikkoja. Hän ehti uransa aikana säveltää kaikkiaan 67 sinfoniaa.


title: Alan Hovhaness

text: Hovhaness syntyi Somervillessä, Massachusettsissa. Hänen isänsä oli armenialainen kemisti Haroutioun Hovanes Chakmakjian ja äitinsä yhdysvaltalainen Madeleine Scott, jolla oli skotlantilaisia ja englantilaisia sukujuuria.


title: Alan Hovhaness

text: Hovhanessin syntymänimi oli Alan Vaness Chakmakjian. Pian äitinsä kuoltua 3. lokakuuta 1930 hän otti käyttöön isoisänsä nimen Hovaness, jonka hän muutti myöhemmin muotoon Hovhaness. Hän aloitti säveltämisen noin 4-vuotiaana ja sai jo varhain musiikillisia vaikutteita armenialaisista sukujuuristaan. Hän oli musiikin lisäksi kiinnostunut astronomiasta.


title: Alan Hovhaness

text: Hovhaness päätti omistautua säveltämiselle 14-vuotiaana. Eräs hänen varhaisista vaikuttajistaan oli armenialaisen taidemusiikin isänä pidetty Komitas Vardapet. Hovhaness valmistui high schoolista vuonna 1929 ja opiskeli sen jälkeen Leo Rich Lewisin johdolla sekä Frederick Conversen johdolla New England Conservatory of Musicissa. Hovhaness oli vanhenevan Jean Sibeliuksen ystävä. Säveltäjät tapasivat toisensa ensimmäistä kertaa Hovhanessin Suomen-matkan aikana 1934. 1930- ja 1940-luvuilla Hovhaness tuhosi useita varhaisia teoksiaan aloittaakseen työn puhtaalta pöydältä.


title: Alan Hovhaness

text: Hovhaness toimi vuodesta 1940 noin vuosikymmenen ajan St. Jamesin Armenian apostolisen kirkon urkurina Massachusettsin Watertownissa. Hän pääsi vuonna 1942 Tanglewoodiin opiskelemaan opettajinaan Bohuslav Martinů, Aaron Copland ja Leonard Bernstein. Hovhaness keskeytti tämän Bernsteinin suhtauduttua negatiivisesti tämän ensimmäiseen sinfoniaan. Hovhaness oli kiinnostunut intialaisesta musiikista ja oppi 1940-luvulla soittamaan sitaria.


title: Alan Hovhaness

text: Hovhaness toimi vuosina 1948–1951 opettajana Bostonin konservatoriossa. Hänen oppilaidensa joukkoon kuuluivat jazzmuusikot Sam Rivers ja Gigi Gryce. Hovhaness siirtyi vuonna 1951 New Yorkiin. Hovhanessin läpimurto tapahtui vuonna 1955, jolloin Leopold Stokowski johti hänen sinfoniansa "Mysterious Mountain" ensiesityksen Houstonissa. Säveltäjä teki 1950- ja 1960-lukujen vaihteessa lukuisia matkoja Aasiaan ja opetteli mm. vinansoiton Madrasissa. Hän perehtyi lisäksi japanilaisiin musiikin tyylilajeihin.


title: Alan Hovhaness

text: Hovhanessin tuotantoon kuuluu sinfonioiden lisäksi mm. kolme balettia. Vielä 1980-luvulla hän kirjoitti musiikkia indonesialaiselle gamelankokoonpanolle. Säveltäjän ainoa matka Armeniaan tapahtui vuonna 1965. Hänet otettiin The American Academy of Arts and Lettersin jäseneksi 1951, ja hän asui 1970-luvulta alkaen Seattlessa. Hän kuoli 89-vuotiaana sävellettyään kaikkiaan yli 400 opusta.


title: Ernesto Lecuona

text: Ernesto Lecuona y Casado (6. elokuuta 1895 Guanabacoa, Kuuba – 29. marraskuuta 1963) oli kuubalainen säveltäjä. Hänet otettiin postuumisti Songwriters Hall of Fameen.


title: Ernesto Lecuona

text: Lecuonan sävellyksiä ovat muun muassa "Siboney" ("Canto Siboney"), "Malagueña" ja "Andalucía". Hänen menestyskappaleensa "Always in My Heart" ("Siempre en mi Corazon") nimettiin 1942 parhaan laulun Oscar-ehdokkaaksi, mutta se hävisi kappaleelle "White Christmas". Hän oli viihdemusiikkia soittavan maineikkaan Lecuona Cuban Boys -yhtyeen jäsen.


title: Ernesto Lecuona

text: Menestyksen myötä hän oleskeli yhä enemmän Yhdysvalloissa ja muutti lopullisesti Tampaan Floridaan 1960 Kuuban jouduttua kommunistihallinnon valtaan. Hän kuoli sydänkohtaukseen ollessaan Teneriffalla Kanariansaarilla. Hänet on haudattu New Yorkiin.


title: Geneseo Subdivision

text: Geneseo Subdivision on Kansasin osavaltion keskiosassa Yhdysvalloissa sijaitseva Kansas and Oklahoma Railroadin hallinnoima ja liikennöimä rautatieosuus, joka yhdistää Geneseon, Lyonsin ja Sterlingin kaupungit. Nykyisin rataosalla liikennöidään vain jakelu-ja keräilyjunia.


title: McPherson Subdivision

text: McPherson Subdivision on Kansasin osavaltion keskiosassa Yhdysvalloissa sijaitseva Kansas and Oklahoma Railroadin hallinnoima ja liikennöimä rautatieosuus, joka yhdistää McPhersonin ja Conwayn kaupungit, sekä Lyonsin ja Ellinwoodin kaupungit. Liikenne välillä Conway–Lyons on lakkautettu.


title: McPherson Subdivision

text: Nykyisin rataosalla liikennöidään vain jakelu-ja keräilyjunia.


title: Komitas Vardapet

text: Soghomon Gevorki Soghomonjan () eli pappisnimeltään Komitas Vardapet () tai Gomidas Vartabed (26. syyskuuta tai 8. lokakuuta 1869 Kütahya, Osmanien valtakunta – 22. lokakuuta 1935 Pariisi) oli armenialainen säveltäjä, kansanmusiikintutkija, kuoronjohtaja ja pappi. Häntä pidetään Armenian taidemusiikin isänä.


title: Komitas Vardapet

text: Vardapet syntyi musikaaliseen perheen, jossa puhuttiin turkin kieltä. Hänen äitinsä kuoli, kun hän oli yksivuotias, ja hänen isänsä menehtyi kymmenen vuotta myöhemmin. Vardapet eli isoäitinsä kanssa vuoteen 1881 ja opiskeli papiksi. Hän opiskeli myöhemmin musiikkia Saksassa ja keräsi tuhansia kansanlauluja kotimaansa kylissä.


title: Komitas Vardapet

text: Vardapetin tunnetuin teos on liturgia "Badarak", jonka sävellystyön hän aloitti vuonna 1892. Teos esitetään useimmiten säveltäjän itse suosimalla kolmiäänisellä mieskuorolla. Vardapet teki armenialaisesta musiikista tunnettua myös ulkomailla.


title: Komitas Vardapet

text: Vardapet työskenteli vuodesta 1910 Konstantinopolissa, jonne hän perusti 300-henkisen "Gusan"-kuoron. 24. huhtikuuta 1915 armenialaisten kansanmurhan alkaessa turkkilaiset karkottivat Vardapetin Çankırıin, mutta hän sai palata pääkaupunkiin viidentoista päivän kuluttua. Tapahtumat järkyttivät hänen mielenterveyttään. Hän joutui syksyllä 1916 turkkilaiseen sotasairaalaan, ja hänet siirrettiin vuonna 1919 Pariisiin. Hän kuoli mielisairaalassa Villejuifissa 1935.


title: Komitas Vardapet

text: Nykyisin Jerevanissa toimii Vardapetin mukaan nimetty musiikkiakatemia. Hänen kunniakseen on lisäksi nimetty jousikvartetti.


title: Hutchinson Subdivision

text: Hutchinson Subdivision on Kansasin osavaltion etelä- ja keskiosassa Yhdysvalloissa sijaitseva Kansas and Oklahoma Railroadin hallinnoima ja liikennöimä rautatieosuus, joka alkaa Wichitasta ja johtaa Hutchinsoniin. Rataosalla liikennöidään tavaraliikennettä sekä jakelu-ja keräilyjunia.


title: Hutchinson Subdivision

text: Rataosuus on alun perin kuulunut Missouri Pacific Railroad -yhtiölle, joka siirtyi Union Pacific Railroadin omistukseen. Central Kansas Railway osti rataosan. Rataosa siirtyi Kansas and Oklahoma Railroadin omistukseen, kun yhtiö osti Central Kansas Railwayn.


title: Newton Subdivision

text: Newton Subdivision on Kansasin osavaltion keskiosassa Yhdysvalloissa sijaitseva Kansas and Oklahoma Railroadin hallinnoima ja liikennöimä rautatieosuus, joka alkaa Newtonista ja johtaa McPhersonin kautta Conwayhin.


title: Newton Subdivision

text: Rataosalla liikennöidään tavaraliikennettä sekä jakelu-ja keräilyjunia. Siihen liittyy McPhersonin ja Conwayn välinen osuus McPherson Subdivisionista. Newtonin ja McPhersonin välinen osuus on aiemmin ollut Union Pacific Railroadin hallinnassa.


title: Ørsted (satelliitti)

text: Ørsted on Tanskan avaruustutkimusinstituutin ensimmäinen satelliitti, joka laukaistiin 23. helmikuuta 1999. Satelliitin tehtävänä on kartoittaa maan magneettikentän muutoksia, ja satelliitti on nimetty tanskalaisen fyysikon Hans Christian Ørstedin mukaan.


title: Ørsted (satelliitti)

text: Satelliitin ensisijainen päämäärä on kartoittaa maan magneettikenttää 14 kuukauden jaksoissa ja tulosten pohjalta parantaa sekä tarkentaa magneettikentän malleja ja havaita muutokset magneettikentässä.


title: Ørsted (satelliitti)

text: Lisäksi Ørstedin tuloksia käytetään tutkimuksissa, jotka kartoittavat maan magneettikentän vaihteluita sekä aurinkotuulen vaikutuksista maan magneettikenttään.


title: Ørsted (satelliitti)

text: Satelliitin tuloksia on myös vertailtu vuosina 1979–1980 saatuihin maan magneettikentän tuloksiin, jotka keräsi Yhdysvaltojen Magsat-satelliitti.


title: Ørsted (satelliitti)

text: Satelliitti on edelleen toiminnassa vuonna 2009 .


title: Carl Robert Jakobson

text: Carl Robert Jakobson (julkaisuja myös salanimellä C. R. Linnutaja, 26. heinäkuuta 1841, Tartto – 19. maaliskuuta 1882, Kurgja) oli virolaisen kansallisen liikkeen radikaalin haaran johtohahmo ja toimittaja. Hänen äänitorvenaan toimi Jakobsonin vuonna 1878 Viljandissa ilmestynyt "Sakala". Jakobson erottui jyrkillä mielipiteillään maltillisemmista Johann Voldemar Jannsenista ja Jakob Hurtista, joiden molempien kanssa Jakobson riitaantui. Vuonna 1881 Jakobsonista tuli Eesti Kirjameeste Selts -seuran johtaja, mutta hän kuoli yllättäen vuonna 1882.


title: Carl Robert Jakobson

text: Jakobson syntyi 26. heinäkuuta 1841 Tartossa. Koulutukseltaan hän oli kymnaasin saksan kielen ja kirjallisuuden opettaja. Vuonna 1864 Jakobson muutti Pietariin, jossa virolainen liike oli keskittynyt Aleksanteri II:n hovimaalari Johann Kölerin ympärille. Köler ajoi jyrkkää virolaiskansallista aatetta, jonka mukaan virolaisten asemaa tuli parantaa baltiansaksalaisten kustannuksella.


title: Carl Robert Jakobson

text: Jakobson piti Venamuine-seurassa kuuluisaksi tulleet kolme puhettaan ja niistä ensimmäisen vuonna 1868. Puheessaan hän jakoi virolaisten vaiheet kolmeen jaksoon. Ensimmäinen oli virolaisten muinainen itsenäinen kausi, joka päättyi 1200-luvun valloituksiin. Tätä myytin valoa seurasi pimeä kausi, sorto ja orjuus. Aleksanteri I:n valtaannousu merkitsi puolestaan aamunsarastusta ja vapautusta. Puheet ilmestyivät painettuina Pietarissa vuonna 1870. Pietarin virolaiset olivat mielipiteiltään radikaalimpia. kuin Viron vaikuttajat. Näinpä he eivät esimerkiksi osallistuneet ensimmäisille virolaisille laulujuhlille Tartossa vuonna 1869, koska Jakobson ja Köler pitivät niitä liian saksalaishenkisinä. Kantojensa takia Jakobsoin ajautui riitoihin esimerkiksi Johann Jannsenin kanssa, jonka perustamassa lehdessä "Eesti Postimees" Jakobson oli toiminut avustajana vuonna 1865. Riidan takia Jakobson sai porttikiellon Jannsenin lehteen vuonna 1871. 1870-luvun alussa Jakobson palasi Pietarista Viroo, jossa hänen tavoitteenaan oli päästä kansallisen liikkeen johtoon. Niinpä hän opettajan ammatistaan huolimatta osti maatilan ja ryhtyi "talonpojaksi talonpoikien joukkoon" ajaen agraarireformia ja perustaen maanviljelys- ja maamiesseuroja. Vuonna 1877 hän sai viimein luvan perustaa Pietarin ajoistaan lähtien vireillä olleen lehtensä, jolloin hän aloitti "Sakala"-lehden toimittamisen Viljandissa. Lehden ensimmäinen numero ilmestyi 1878. Sakala oli ensimmäinen poliittinen virolainen lehti ja siitä tuli kansallisuusliikkeen radikaalin siiven äänenkantaja, joka ajoi esimerkiksi baltiansaksalaisten poliittisten ja taloudellisten erioikeuksien poistamista. Sakala keräsi nopeasti suuren kansansuosion ja vuonna 1881 sillä oli jo 6 000 tilaajaa esimerkiksi Jansenin 1 500:n verrattuna. Se joutui linjansa takia tosin myös sensuurin kohteeksi ja se lakkautettiin väliaikaisesti vuonna 1879 sosiaalidemokraattisuuden takia. Toiminta jatkui kuitenkin kahdeksan kuukauden kuluttua ja lakkautus vain kasvatti lehden suosiota.


title: Carl Robert Jakobson

text: Yksi virolaisen kansallisen liikkeen suurista hankkeista aikanaan oli niin sanotun Aleksanterin-koulun hanke, jonka rahankeräystä varten perustetun pääkomitean johdossa istui Jakob Hurt. Komitean toimintaan osallistuivat lukuisat kansallisen liikkeen vaikuttajat ja heidän joukossaan Jakobson. Hurt edusti Janssenin tapaan maltillisempaa linjaa ja Jakobson joutui lopulta riitoihin hänenkin kanssaan. Hurt oli toiminut avustajana Sakalassa, mutta vuonna 1878 hän erosi avoimella kirjeellä lehden toiminnasta ja teki myös eron Jakobsonin radikaalimpaan linjaan. Jakobson oli puolestaan valmistellut salaa anomuskirjelmää, joka luovutettiin äskettäin murhatun tšaarin seuraajalle Aleksanteri III:lle vuonna 1881. Kirje noudatteli Jakobsonin Sakala-lehden linjauksia ja kirjelmässä vaadittiin esimerkiksi semstvo-laitoksen ulottamista Itämeren provinsseihin. Lisäksi vaadittiin kahden Itämeren provinssin yhdistämistä kahdeksi kuvernementiksi, joiden rajat vedettäisiin virolaisten ja lättiläisten asuinalueiden mukaan. Hurt oli mukana luovuttamassa anomuskirjelmää Eesti Kirjameeste Selts -seuran ja Aleksanterin-koulun pääkomitean nimissä, mutta hän ei ollut allekirjoittanut kirjettä, joka olisi merkinnyt kirkon aseman heikentymistä kansakoululaitoksessa, Hurt kun oli ammatiltaan pappi. Anomuskirjeen vauhdittamana Jakobson otti elokuussa 1881 haltuunsa Eesti Kirjameeste Selts-seuran ja Hurt erosi ennen johtamastaan seurasta tukijoineen. Jakobson oli valtauksensa myötä nyt kiistaton virolaisen kansallisen liikkeen johtaja, mutta hän kuoli yllättäen 19. maaliskuuta 1882 Kurgjan kylässä.


title: Carl Robert Jakobson

text: Virolaiskansallinen liike oli ajautunut sekasortoon ja Jakobsonin kuoltua vallasta kamppailivat Hurt ja Köler. Maltillisen ja radikaalin siiven kahinoiden takia esimerkiksi Aleksanterin-koulun hanke vesittyi lopulta, kun asioihin sekaantunut valtiovalta avasi sen venäjänkielisenä kaupunkikouluna. Sakala jaktoi ilmestymistään Jakobsonin kuoleman jälkeen, mutta sen levikki putosi nopeasti. Lehti lakkautettiin vuonna 1906. Jakobsonin vuonna 1998 julkaistu muistomerkki sijaitsee Viljandissa. Carl Robert Jakobsonin maatilamuseo avattiin vuonna 1948 ja se toimii Jakobsonin aikanaan ostamalla tilalla Kurgjan kylässä Põhja-Pärnumaan kunnassa Pärnumaalla.


title: Rurik Ekroos

text: Rurik Ekroos (28. huhtikuuta 1902 Helsinki – 23. joulukuuta 1977) oli suomalainen näyttelijä.


title: Rurik Ekroos

text: Ekroos palkittiin vuonna 1954 Pro Finlandia -mitalilla.


title: Ørsted

text: Ørsted tai Oersted voi tarkoittaa ainakin seuraavia:


title: Jetmore

text: Jetmore on kaupunki Hodgemanin piirikunnassa Kansasin osavaltiossa Yhdysvalloissa. Vuoden 2000 väestönlaskennan mukaan kaupungin asukasluku oli 867. Kaupunki on piirikunnan hallinnollinen keskus.


title: Jetmore

text: United States Census Bureaun mukaan kaupungin pinta-ala on 2,8 neliökilometriä. Pinta-alasta kaikki on maata, vesialueita ei ole. Vuoden 2000 väestönlaskennan peusteella kaupungissa oli 427 asuntoa, 362 taloutta ja 241 perhettä, väestöntiheyden ollessa 317 asukasta neliökilometrillä. Valtaosa (96,79%) asukkaista oli syntyperältään valkoihoisia.


title: Jetmore

text: Kaupungin keskustassa risteävät maantiet 283 ja 156. Keskustan eteläpuolella sijaitsee myös Jetmore Municipal Airport.


title: Jetmore

text: Kaupunkiin on ollut rautatieyhteys Kansas and Oklahoma Railroadin operoimaa Larned–Jetmore-sivurataa pitkin, mutta nykyisin Jetmoren ja Hanstonin välinen osuus on lakkautettu.


title: Anders Henriksson

text: Anders "Henkan" Henriksson (s. 1945) on ruotsalainen musiikkituottaja Tukholmasta.


title: Anders Henriksson

text: Henriksson oli laulunkirjoittaja ja tuottaja Tages-yhtyeessä. Vuodesta 1976 hän on työskennellyt Magnus Ugglan kanssa.


title: Towner

text: Towner voi tarkoittaa seuraavia:


title: Towner

text: Henkilöitä:


title: Towner

text: Maantieteellisiä paikkoja:


title: Towner

text: Muita:


title: Giovanni Saldarini

text: Giovanni Saldarini (11. joulukuuta 1924 – 18. huhtikuuta 2011 Milano) oli italialainen kirkonmies. Hän toimi Torinon arkkipiispana vuosina 1989–1999 ja oli kardinaali 28. kesäkuuta 1991 alkaen. Ylitettyään 80 vuoden iän hän ei voinut enää osallistua konklaavissa uuden paavin valintaan keväällä 2005.


title: Villa Sofia

text: Villa Sofia on Tammelan kaupunginosassa Tampereella sijaitseva, vuonna 1921 rakennettu ja 1990-luvulla peruskorjattu kertaustyylinen rakennus, joka on alueen alkuperäisistä rakennuksista ainoa tiilirunkoinen.


title: Villa Sofia

text: Villa Sofiassa on alun perin ollut kolme huoneistoa. Koska lähes koko Tammela oli tuhoutunut vuoden 1918 taisteluissa, valtio myönsi lainaa myös yksityishenkilöille talojen rakentamiseen. Kolme perhettä lähti rakentamaan Villa Sofiaa omaksi kodikseen. Perimätiedon mukaan yhden perheen isä oli muurari, mikä selittäisi kivitalon nousemisen keskelle Puu-Tammelaa. Perheet ajautuivat kuitenkin rahavaikeuksiin, joten Tampereen kaupunki lunasti rakennuksen itselleen jo rakennusvuonna 1921. Villa Sofiassa oli kaupungin vuokra-asuntoja 1990-luvun alkupuolelle saakka. Vuonna 1995 kaupunki myi rakennuksen tarjousten perusteella purettavaksi. Heini ja Tatu Niklas-Salminen voittivat tarjouskilpailun, mutta purkamisen sijasta he kunnostivat talon siitä diplomityönsä Tampereen teknillisen yliopiston arkkitehtuurin osastolle tehneen Outi Palttala-Heiskalan ohjauksen mukaisesti.


title: Villa Sofia

text: Nykyisin Villa Sofia toimii Ikkunana Maailmalle sekä juhla- ja koulutustilana. Rakennukseen on lisätty kuisti, ja alkuperäiset halkokellarit on muutettu opetuskeittiö- ja ohjelmatiloiksi. Yläkerrassa alkuperäistä huoneistojakoa on kunnioitettu mahdollisimman pitkälle, ja talo on sisustettu ajan hengen mukaisesti.


title: David Manker Abshire

text: David Manker Abshire (11. huhtikuuta 1926 Chattanooga, Tennessee, Yhdysvallat – 31. lokakuuta 2014) oli yhdysvaltalainen republikaanipoliitikko. Hän toimi presidentti Ronald Reaganin erikoisneuvonantajana sekä vuosina 1983–1987 Yhdysvaltain NATO-suurlähettiläänä.


title: David Manker Abshire

text: Abshire julkaisi uransa aikana useita kirjoja. "Saving the Reagan Presidency: Trust Is the Coin of the Realm" ilmestyi vuonna 2005.


title: David Manker Abshire

text: Abshire oli naimisissa ja hänellä oli viisi lasta. Hän oli Korean sodan veteraani ja sai tohtorinarvon Georgetownin yliopistosta vuonna 1959, pääaineenaan historia. Hänet valittiin heinäkuussa 2002 newyorkilaisen hyväntekeväisyysjärjestö Richard Lounsbery Foundationin puheenjohtajaksi.


title: Mark Andrews

text: Mark Andrews (s. 19. toukokuuta 1926) on yhdysvaltalainen republikaanipoliitikko.


title: Mark Andrews

text: Andrews on kotoisin Cassin piirikunnasta, Pohjois-Dakotasta. Hän opiskeli West Pointista vuosina 1944–1946 ja valmistui Pohjois-Dakotan yliopistosta vuonna 1949. Hän ryhtyi maanviljelijäksi ja aloitti poliittisen uransa 1950-luvun alussa. Andrews sai ensimmäistä kertaa paikan Yhdysvaltain edustajainhuoneessa Hjalmar Nygaardin kuoleman jälkeen järjestetyssä erityisäänestyksessä vuonna 1963. Hänet valittiin täydelle kaudelle vuonna 1964, ja hän piti paikkaa yhtämittaisesti vuoteen 1981.


title: Mark Andrews

text: Andrews luopui paikastaan edustajainhuoneessa vuonna 1980 ja pyrki sen sijaan senaattiin. Hän voitti paikan saaden 70 prosenttia äänistä ja istui yhden kauden vuosina 1981–1987. Kent Conrad voitti hänet vuoden 1986 äänestyksessä. Andrews vetäytyi politiikasta ja perusti konsultointiyrityksen Washingtoniin. Hän asuu vakituisesti Mapletonissa, Pohjois-Dakotassa.


title: Mark Andrews

text: Grand Forksin kansainvälistä lentoasemaa on kutsuttu hänen mukaansa Mark Andrewsin lentokentäksi.


title: ITV4

text: ITV4 on brittiläinen televisiokanava, joka aloitti toimintansa 1. marraskuuta 2005. Kanavan ohjelmisto koostuu uutis -ja ajankohtaisohjelmista, urheiluohjelmista ja yhdysvaltalaisista komedia ja draamasarjoista sekä ITV:n toimintasarjoista 60- ja 70-luvuilta. Kanava on saatavilla ilmaiseksi digitaalisessa antenni- tai kaapeliverkossa tai satelliitin kautta.


title: ITV4

text: ITV4:n tarkoitus oli korvata ITV:n Men & Motors -kanava, kummatkin kanavat olivat saatavilla maanpäällisessä verkossa kunnes Men & Motors siirtyi kaapelin ja satelliitin puolelle ja se korvattiin ympäri vuorokauden ohjelmaa lähettävällä pelikanavalla ITV Playllä (joka myöhemmin korvattiin ITV2+1 -kanavalla). Eräät Men & Motorsin ohjelmat siirrettiin ITV4 -kanavalle.


title: My Mother’s Hymn Book

text: My Mother’s Hymn Book on Johnny Cashin albumi, joka julkaistiin 6. huhtikuuta 2004. Se sisältää hengellisiä lauluja hänen äitinsä hymnikirjasta.


title: My Mother’s Hymn Book

text: Albumi debytoi Yhdysvalloissa Billboard 200 -listan sijalla 194.


title: Medal of Honor: Vanguard

text: Medal of Honor: Vanguard on EA Los Angelesin ja Budcat Creationsin kehittämä sekä Electronic Artsin julkaisema ensimmäisen persoonan ammuntapeli, joka kuvaa toisen maailmansodan ratkaisutaisteluita. Peli julkaistiin vuonna 2007 PlayStation 2:lle ja Wiille.


title: Medal of Honor: Vanguard

text: "Vanguardissa" pelaaja palvelee korpraali Frank Keeganina Yhdysvaltain armeijan 82. maahanlaskudivisioonassa. Tehtävät alkavat laskuvarjohypyllä vihollisen linjojen taakse aina operaatio Huskysta operaatio Varsityyn Sisilian rannikolla. Pelin ikäraja on Suomessa 16+.


title: Zeitgeist (albumi)

text: Zeitgeist on The Smashing Pumpkinsin kuudes studioalbumi, joka julkaistiin 10. heinäkuuta 2007.


title: Poliisikamera – käy!

text: Poliisikamera – käy! ("Police, Camera, Action!") on brittiläinen dokumenttisarja, jota tuotettiin vuosina 1994–2002. Sarjaa esittää Britanniassa televisiokanava ITV4. Sarjassa seurataan brittipoliisien jokapäiväistä työtä ja työtehtäviä, joihin heidät hälytetään. Suomessa sarjaa esitti Yle TV2.


title: Poliisikamera – käy!

text: Sarjasta tuotettiin neljä tuotantokautta:


title: Mokkaluikero

text: Mokkaluikero ("Atrosalarias fuscus") on luikeroihin kuuluva kala.


title: Mokkaluikero

text:
Mokkaluikero kasvaa noin 10 cm pitkäksi. Selkäevä kohoaa komeana harjana lähes koko selän pituudelta. Väritys on yleensä tumman ruskeansävyinen, myös oranssiin vivahtavia kantoja esiintyy. Koiras muuttaa väriään kutuaikana.
Mokkaluikero elää luonnossa Tyynenmeren ja Intian valtameren länsiosissa.


title: Mokkaluikero

text:
Mokkaluikero viihtyy altaassa, jossa on paljon suojapaikkoja. Se saattaa nyppiä korallien polyyppejä ja simpukoiden vaippaa.
Mokkaluikero syö luonnossa enimmäkseen levää.


title: Manny Puig

text: Manny Puig (s. 13. helmikuuta 1954 Kuuba) on yhdysvaltalainen villieläinten kouluttaja. Hän työskennellyt haiden, karhujen ja alligaattorien kanssa. Hän on esiintynyt myös televisiosarjoissa Jackass ja Wildboyz. Puig asuu tällä hetkellä Miamissa, ja hänen lempinimensä on ""Sharkman"" ().


title: Manny Puig

text: Puig on kiinnostunut villieläimistä, ja hän pitää myös historia- ja luontodokumenteista. Puig kunnioittaa suuresti Amerikan alkuperäisasukkaita mm. heidän selviytymistaitojensa takia. Puig on kertonut sankarinsa olevan Tarzan.


title: Manny Puig

text: Puigin harrastuksiin kuuluu kuntosalilla käynti ja ajanvietto ystävien kanssa. Hän pitää myös kahvista.


title: Manny Puig

text: Puig syntyi Kuubassa vuonna 1954. Pian hän kuitenkin muutti vanhempiensa kanssa Floridaan. Floridassa Puigin kiinnostus villieläimiä kohtaan heräsi. Hän kävikin usein Evergladesin rämealueella vain paistinpannu ja haulikko mukanaan saalistamassa hirviä ravinnokseen.


title: Manny Puig

text: Puig on toiminut eläinasiantuntijana sarjoissa Jackass ja Wildboyz. Yksi Puigin tunnetuimmista tempuista tapahtui Jackass-sarjassa. Hän sukelsi Steve-On kanssa meressä vaarallisten haiden seassa. Puig sanoo, että Steve-O oli onnekas, kun hän ei menettänyt jalkaansa potkaistuaan haita.


title: Manny Puig

text: Puigin vaarallisin ja samalla ikimuistoisin hetki "Wildboyz"issa oli se, kun näykkijäkilpikonna puraisi häntä käteen. Steve-O kertoi, että se oli ensimmäinen kerta kun hän kuuli Puigin huutavan.


title: Manny Puig

text: Puig esiintyy vuonna 2008 esitettävässä sarjassa ""The American Outdoorsman presents Predator Hunt"", jossa kalastetaan haikaloja Meksikonlahdesta.


title: Palaeomastodon

text: Palaeomastodon (suom. "ennen mastodonia") oli Pohjois-Afrikassa eoseeni- ja oligoseenikaudella noin 35 miljoonaa vuotta sitten elänyt norsueläin. Se kehittyi Moeritheriumista, ja oli mahdollisesti kaikkien nykyisten norsujen kantamuoto. Se oli myös sukua Arsinotheriumille ja Deinotheriumille. Se söi hedelmiä.


title: Palaeomastodon

text: "Palaeomastodonilla" oli pienet syöksyhampaat. Sen pitkän alaleuan etuhampaat olivat kuin eräänlainen lapio, jolla se kauhoi kasveja vedestä. Se oli 1-2 metriä korkea ja painoi 2 tonnia. "Palaeomastodonilla" oli kärsä.


title: Palaeomastodon

text: "Palaeomastodon" löydettiin sen sukulaisen "Phiomian" kanssa Gabal Qatranin muodostumasta Egyptistä Al-Fayyumin kaupungista.


title: Val Camonica

text: Val Camonica on laakso Alppien eteläosissa Lombardiassa Italiassa. Laakso on Oglio-joen ja Iseon järven ympäristössä ja suurin osa siitä kuuluu Brescian maakunnan pohjoisosiin. Se on kuulu kalliopiirroksistaan, jotka ovat Italian Alppien suurimmat. Vuodesta 1979 alue on kuulunut Unescon maailmanperintöluetteloon.


title: Natalia Druyts

text: Natalia Druyts (s. 3. joulukuuta 1980, Westerlo) on belgialainen poptähti. Hän sijoittui toiseksi Belgian "Idool"-kilpailun ensimmäisellä tuotantokaudella 2003.


title: Natalia Druyts

text: Druyts on valmistunut kielenkääntäjäksi englannista espanjaan. Hänen musiikillisiin esikuviinsa kuuluvat Madonna, George Michael, Anastacia ja P!nk.


title: Natalia Druyts

text: Druyts osallistui helmikuussa 2004 Belgian kansallisiin esikarsintoihin, mutta ei päässyt edustamaan maataan Eurovision laulukilpailuun kappaleella "Higher Than The Sun". Laulu sijoittui kuitenkin Belgian singlelistojen toiseksi. Hän on osallistunut myös Belgian "Tanssii tähtien kanssa" -ohjelmaan.


title: Natalia Druyts

text: Druyts on tehnyt yhteistyötä The Pointer Sisters -yhtyeen jäsenten kanssa. "Natalia Meets The Pointer Sisters" -show'ta seurasi yli 130 000 ihmistä. Druytsin ja Pointer Sistersin yhteistyöstä syntynyt single "Sisters Are Doin' It For Themselves" ilmestyi lokakuussa 2005 ja nousi Belgian singlelistan kakkoseksi. Tammikuussa 2008 Druytsin on määrä esiintyä En Voguen ja Shaggyn kanssa.


title: Nchimunya Mweetwa

text: Nchimunya Abishai Mweetwa (s. 22. maaliskuuta 1984, Sambia) on sambialainen jalkapalloilija, joka edusti viimeksi Rovaniemen Palloseuraa. Hän tuli Rovaniemelle ennen kautta 2007 Zeddy Sailetin avustuksella. Hän on kuulunut Sambian maajoukkueeseen ja teki vuonna 2005 kaksi maalia MM-karsintaottelussa Liberiaa vastaan.


title: Nchimunya Mweetwa

text: Mweetwa solmi kaudeksi 2007 kolmivuotisen sopimuksen, jossa oli myös optio kahdesta seuraavasta kaudesta. Alku joukkueessa ei ollut lupaava ja maaleja ei syntynyt odotettuun tahtiin. Silloinen RoPS:n päävalmentaja Kari Virtanen oli jo mielessään lähettämässä Mweetwan takaisin Sambiaan muutaman pelatun kierroksen jälkeen. Rovaniemen Palloseuran onneksi Mweetwa jäi kuitenkin joukkueeseen, vaikka tulosta ei heti tullutkaan. Lopulta Mweetwa onnistui maalinteossa ja siitä lähti historiallinen maaliputki. Kaudella 2007 Mweetwa viimeisteli vähintään yhden maalin kahdessatoista perättäisessä ottelussa, joka sivuaa Asko Mäkilän pääsarjatasojen ennätystä. Mäkilä viimeisteli Hakalle 12 perättäisessä pelissä vuonna 1968. Ykkösen ennätys rikkoutui jo seitsemännessä perättäisessä ottelussa. Kauden 2007 viimeisessä Ykkösen ottelussa Mweetwa teki taas historiaa. Hänestä tuli eniten maaleja yhdessä kaudessa (17) tehnyt RoPS:n pelaaja. Aiempi ennätys (15) oli Vesa Tauriaisen nimissä vuodelta 1991. Mweetwa oli kaudella 2007 Ykkösessä RoPSin avainpelaajia auttaen RoPSin Veikkausliigaan kaudelle 2008. Kauden 2008 päätyttyä Mweetwan pelaajasopimuksessa ollut optio käytettiin ja näin ollen Mweetwan uusi sopimus kattoi seuraavat neljä kautta, aina kauden 2011 loppuun asti.


title: Nchimunya Mweetwa

text: Mweetwan ensimmäinen kausi Veikkausliigassa alkoi lupaavasti. Hän teki mm. Veikkausliigan hallitsevaa mestaria TamU:a vastaan kaksi maalia RoPSin kotiottelussa. Kuitenkin kauden seitsemännessä ottelussa Turun Palloseuraa vastaan Mweetwa loukkasi pahasti polvensa ja oli koko kesän sivussa pelikentiltä. Paluu kentille tapahtui vasta 21. syyskuuta ottelussa FC Hakaa vastaan. Ensimmäisellä Veikkausliigakaudellaan Mweetwa pelasi 9 ottelussa ja teki niissä 3 maalia. Hänen sopimustaan jatkettiin kauden päätteeksi vuoteen 2013 asti.


title: Nchimunya Mweetwa

text: Mweetwan harjoittelua kaudelle 2009 Veikkausliigaan varjosti kesällä 2008 syntynyt polvivamma. Mweetwa ei pelannut ollenkaan RoPSin joukkueessa kevään 2009 Liigacupissa. 28. maaliskuuta 2009 Rovaniemen Palloseura ilmoitti että Mweetwan polvi jouduttiin tähystysleikkaamaan 6. huhtikuuta 2009. Toipuminen leikkauksesta kestäisi neljästä kuuteen viikkoon. Harjoittelun Mweetwa pystyy aloittamaan jo kahden viikon kuluttua leikkauksesta. Samassa uutisessa todettiin myös että Christopher Musonda pelaisi kaudella 2009 Mweetwan tutkaparina kärjessä. Kauden 2009 aikana Mweetwa kärsi yhä polvivammansa jälkiseurauksista ja onnistui vain kerran maalinteossa.


title: Nchimunya Mweetwa

text: Kaudella 2010 Mweetwa teki lopulta täysipainoisen paluun kentille Ykkösessä ja teki kauden loppuun mennessä 13 maalia, ollen RoPS:n kauden paras maalintekijä ennen georgialaista Pavle Khorguashviliä, joka osui 10 kertaa. Kauden päätösottelussa FC KooTeePeeta vastaan Mweetwa teki kaksi maalia ja varmisti näin RoPS:lle Ykkösen voiton ja suoran nousun Veikkausliigaan kaudelle 2011. Lapin Kansan mukaan Mweetwa on saanut kolme sopimustarjousta ulkomailta, joten jatko RoPS:ssa ei ole varmaa.


title: Nchimunya Mweetwa

text: Mweetwa ja kahdeksan muuta pelaajaa sai potkut Rovaniemen Palloseurasta keväällä 2011 vedonlyöntiskandaalin vuoksi.


title: Ari-Kyösti Seppo

text: Ari-Kyösti ”Kössi” Seppo (s. 17. toukokuuta 1965 Joensuu) on suomalainen näyttelijä. Hän on näytellyt muun muassa televisiosarjassa "Ansa ja Oiva" vuosina 1995–2001 Oivaa, toista sarjan päähenkilöistä. Hänen äitinsä oli näyttelijä Maija-Liisa Ahlgren (1929–1985).


title: Ari-Kyösti Seppo

text: Ari-Kyösti Seppo on tullut tutuksi myös Tapio Piiraisen luottonäyttelijänä ja on esiintynyt Piiraisen ohjaamissa elokuvissa ja tv-sarjoissa, kuten "Raid"– tv-sarjassa sekä elokuvassa, "Poliisin pojassa" ja "Siivottomassa jutussa". Hänet muistetaan myös erityisesti Kalle Päätalona elokuvassa "Nuoruuteni savotat", sekä Ahti Saarena "Talvisodassa".


title: Ari-Kyösti Seppo

text: Elokuva– ja tv-rooliensa lisäksi Ari-Kyösti on näytellyt myös teattereissa, muun muassa Riihimäen Teatterissa ja Ryhmäteatterissa.Nykyään hän näyttelee Kuopion kaupunginteatterissa.


title: Ari-Kyösti Seppo

text: Hän on opiskellut Lahden kansanopiston teatterikoulutuksessa vuosina 1986–1987.


title: Merle Oberon

text: Merle Oberon (oik. Estelle Merle O’Brien Thompson 19. helmikuuta 1911 Bombay, Intia – 23. marraskuuta 1979 Malibu, Kalifornia) oli intialais-englantilainen näyttelijä.


title: Merle Oberon

text: Oberon aloitti elokuvauransa 1930-luvulla esiintyen ensin nimellä Queenie Thompson – vasta hänen ensimmäinen aviomiehensä Alexander Korda sai hänet luopumaan tästä vuonna 1938. Hänen uransa kulta-aikaa olivat 1930- ja 1940-luvut, jolloin valmistui suurin osa hänen elokuvistaan. Oberonin kuuluisin rooli on epäilemättä naispääosa elokuvassa "Humiseva harju" ("Wuthering Heights", 1939), jossa hänen vastanäyttelijänään oli Laurence Olivier. Oberon on saanut urastaan tähden Hollywood Walk of Famelle.


title: Merle Oberon

text: Merle Oberon oli naimisissa neljä kertaa, ja hänellä oli kaksi adoptoitua lasta, Francesca ja Bruno Pagliai Jr. kolmannen aviomiehensä Bruno Pagliain kanssa. Hän kuoli halvaukseen 68-vuotiaana jättäen testamentissaan liki koko omaisuutensa jaettavaksi lastensa kesken, lukuun ottamatta miljoonaa dollaria, jotka hän lahjoitti Motion Picture Country Home & Hospitalille.


title: Greatest Hits II (Queen)

text: Greatest Hits II on brittiläisen Queen-yhtyeen 28. lokakuuta 1991 julkaisema kokoelma-albumi, järjestyksessä yhtyeen 2. virallinen kokoelmajulkaisu. Albumi palkittiin britanniassa 8-kertaisella platinalevyllä. Vajaan kuukauden kuluttua albumin julkaisusta yhtyeen keulahahmo Freddie Mercury kuoli.


title: Greatest Hits II (Queen)

text: Samanaikaisesti julkaistiin jälleen valokuvateos "Greatest Pix II" sekä musiikkivideokokoelma "Greatest Flix II" VHS-kasetilla. Musiikkivideot on julkaistu Brasiliassa DVD-levyllä vuonna 2002. Videokokoelman tuottivat Rudi Dolezal ja Hannes Rossacher.


title: Greatest Hits II (Queen)

text: Albumi on julkaistu myös vuonna 1994 boksina "Greatest Hits I & II" yhdessä vuonna 1981 julkaistun Greatest Hits I -albumin kanssa. Vuonna 2000 julkaistiin "The Platinum Collection" -boksi joka käsitti kaikki kolme Greatest Hits -albumia, myös vuonna 1999 julkaistun Greatest Hits III -albumin.


title: Greatest Hits II (Queen)

text: Albumia on myyty Britanniassa kaikkiaan 3,6 miljoonaa kappaletta. Tällä myyntimäärällä se on sijoittunut seitsemännelle sijalle Britannian kaikkien aikojen myydyimpien albumien listalla. Samalla listalla edeltäjä "Greatest Hits I" on ensimmäisellä sijalla. Samalta listalta löytyy toinenkin artisti kahdella albumilla: Michael Jacksonin albumit Thriller ja Bad ovat sijoilla 8 ja 9.


title: Greatest Hits II (Queen)

text: Albumi on myös Suomen kaikkien aikojen myydyin ulkomainen äänite. Suomessa albumia on myyty n. 143 000 kappaletta. Tuplaplatinalevy albumille myönnettiin vuonna 1992.Tuottaja David Richards editoi kappaleita 6, 7, 9, 10, 11, 12 ja 16 CD-julkaisua varten.


title: Greatest Hits II (Queen)

text: "Greatest Hits II" -albumia ei ole koskaan julkaistu Yhdysvalloissa sellaisenaan, ainoastaan osana kokoelmabokseja. Sen sijaan vuonna 1992 julkaistiin levy nimikkeellä "Classic Queen" joka on sisällöltään ja ulkoasultaan likimain vastaava kuin "Greatest Hits II". Levyt eroavat toisistaan kuuden kappaleen osalta oheisen taulukon mukaisesti, jonka lisäksi myös kappaleiden järjestys on toisenlainen.


title: Greatest Hits II (Queen)

text: Erot johtuvat paljolti siitä että Queen ei mainittavammin menestynyt Yhdysvalloissa 80-luvun loppupuolella. Vuosi 1986 oli yhtyeen viimeinen kiertuevuosi, tämän jälkeen julkaistiin pelkkiä studioalbumeja ja niitäkin harvakseltaan, jolloin Britanniassa menestyneet hitit eivät enää kantautuneet Yhdysvaltoihin saakka. Tästä syystä Classic Queenille sijoitettiin niiden sijaan joitain 70-luvun menestyskappaleita sekä kaksi 80-luvun hittiä.


title: Greatest Hits II (Queen)

text: Albumi julkaistiin Britanniassa 28. lokakuuta 1991 CD-levynä, LP:nä sekä C-kasettina. Albumi sijoittui parhaimmillaan Britannian myyntilistan ensimmäiselle sijalle 112 listaviikon aikana. Samalla julkaistiin myös promootioboksi "II" joka sisälsi "Greatest Hits II" -CD:n, "Greatest Pix II" -kirjan ja "Greatest Flix II" -videokasetin. Vuonna 2001 albumi julkaistiin Japanissa remasteroituna CD-levynä.


title: Paula Salmela

text: Paula Susanna Salmela (s. 1965 Mänttä) on suomalainen kuvanveistäjä ja kuvataiteen maisteri, joka asuu ja työskentelee Porvoossa. Salmela on valmistunut Kankaanpään taidekoulusta vuonna 2001 ja Kuvataideakatemiasta vuonna 2008. Salmela on Suomen Kuvanveistäjäliitto ry:n jäsen. Hän on työskennellyt Suomen lisäksi Tanskassa ja Hollannissa. Julkisia teoksia esimerkiksi Porvoon Campuksen yleisen tilan reliefi Together 2015, Tampereen Vuoreksen reliefi Heijastus 2015 ja Vantaan Kivistön tilateos In-Out 2017.


title: Paula Salmela

text: Salmela on luonut teoksissaan Kosketus (2007), Luottamus (2007) ja Present käsitteen tilanneinstallaatio - situation installation. Salmela on ollut läsnä synnyttämässä teosta yhdessä katsojan kanssa esimerkiksi kosketuksen tai läsnäolon kautta. Present teos on Salmelan ensimmäinen teos, joka on esillä Taidemuseo Göstassa hänen synnyinkaupungissaan Mäntässä.


title: Jorge Jurado

text: Jorge García Jurado (Madrid, Espanja) on espanjalainen näyttelijä.


title: Jorge Jurado

text: Jurado sai osan televisiosarjasta "Serranon perhe" jo seitsemän vuoden ikäisenä. Hän ei ollut koskaan ajatellut näyttelevänsä, mutta hänen isoäitinsä Ketty sai selville koe-esiintymisestä ja ilmoitti hänet sinne. Sarjassa Jurado näyttelee Diegon nuorinta poikaa Curroa, joka on sarjan alussa kahdeksanvuotias. Curro on sarjassa varhaiskypsä, hieman ujo ja ehkä perheen järkevin poika.


title: Jorge Jurado

text: "Serranon perheen" lisäksi Jurado on näytellyt elokuvassa "" (2007) päähenkilön Santiagon veljeä Enriquea.


title: Töre

text: Töre on taajama, seurakunta ja entinen kunta Norrbottenin läänissä Pohjois-Ruotsissa. Nykyisin nämä kaikki kuuluvat Kainuun (ruots. "Kalix") kuntaan.


title: Töre

text: Olympiamitalisti, hiihtäjä Sven-Åke Lundbäck on syntyisin Törestä.


title: Töre

text: Tören satama on Perämeren ja siten koko Pohjanlahden pohjoisin satama.


title: Töre

text: Tören taajamassa on nykyisin noin 1 100 asukasta, ja oikealla olevan tietolaatikon tiedot koskevat juuri taajamaa. Taajaman asukasluku on ollut suurimmillaan noin 1 400 henkeä vuonna 1990. Tören satama on Pohjanlahden ja samalla myös Itämeren pohjoisin kohta. Eurooppatiet E4 ja E10 kulkevat Tören kautta.


title: Töre

text: Töre alkoi kasvaa 1800-luvulla kun vapaaherra Samuel-Gustav Hermelin perusti Töreforsin ruukin vuonna 1799. Ruukki käsitti pajan, sahan ja myllyn. Siellä sijaitsi Norrlannin suurin masuuni ja Norrbottenin ensimmäinen malmirata. Ruukki oli hyvin merkittävä ja edisti seudun kasvua. Muutamia ruukin alkuperäisiä rakennuksia on yhä jäljellä kylässä.


title: Töre

text: Tören seurakunta perustettiin vuonna 1909 erottamalla se Alakainuun seurakunnasta. Vuosina 1929–1991 seurakunta oli jaettuna Tören ja Morajärven (ruots. "Morjärv") kirkonkirjapiireihin (ruots. "kyrkobokföringsdistrikt"). Kummassakin entisessä kirkonkirjapiirissä sijaitsee oma kirkko. Tören kirkko on vihitty käyttöön vuonna 1936 ja Morajärven kirkko vuonna 1929.


title: Töre

text: Töre oli aikaisemmin myös itsenäinen kunta, joka erotettiin Alakainuun (ruots. "Nederkalix") kunnan länsiosasta vuonna 1924. Tören alueella sijaitsi Tören taajaman lisäksi kunnan pohjoisosassa myös Morajärven taajama. Vuonna 1967 Töre liitettiin takaisin Alakainuuseen, joka sai vuonna 1971 nimekseen Kainuu (ruots. "Kalix") keskustaajamansa mukaan. Tören kunnan pinta-ala oli 890,70 neliökilometriä, josta maata oli 832,80 neliökilometriä. Vuonna 2000 entisen kunnan alueella asui 2 592 asukasta.


title: Canon Digital IXUS 60

text: Canon Digital IXUS 60 on Canonin Digital IXUS-tuoteperheeseen kuuluva digitaalikamera, joka julkistettiin maaliskuussa 2006. Siinä on muun muassa kuuden megapikselin CCD-kenno, 3x optinen zoomi, 2,5 tuuman nestekidenäyttö ja 9 pisteen AiAF-automaattitarkennus. Kamera tukee SD- ja MultiMediaCard-muistikorttistandardia. Se toimii ladattavalla litiumioniakulla ja painaa ilman akkua ja muistikorttia noin 140 grammaa.


title: Canon Digital IXUS 60

text: Kameran sisarmallit ovat Canon Digital Ixy 70 Japanissa ja Canon PowerShot SD600 ja SD630 Pohjois-Amerikassa.


title: Hämeenlinnan normaalilyseo

text: Hämeenlinnan normaalilyseo oli Suomen ensimmäinen suomenkielinen normaalikoulu. Sen aloittamista koskeva asetus annettiin 29. toukokuuta 1873 ja toiminta aloitettiin 1. syyskuuta 1873. Koulutilana oli vuonna 1849 valmistunut rakennus, joka sijaitsi tuolloin Kymnaasikadun ja Läntisen Linnankadun kulmassa. Normaalilyseon muistolaatta on silloisessa koulurakennuksessa osoiteessa Sibeliuksenkatu 19, joka on nykykeskustan ensimmäisessä eli Linnanniemen kaupunginosassa.


title: Hämeenlinnan normaalilyseo

text: Koulun aloittaessa sinne haki 70 henkeä, joista 61 riittävän osaavaa otettiin oppilaiksi: 40 ensimmäiselle kurssille ja 21 toiselle luokalle. Toisen vuosikurssin oppilaat olivat suorittaneet ensimmäisen kurssin ruotsinkielisessä, vuonna 1864 Helsingissä aloittaneessa normaalikoulussa. Toisena vuonna oppilaita oli jo 97, joista 40 ensimmäisellä, 40 toisella ja 17 kolmannella luokalla. Uusille pyrkijöille järjestetiin kaksipäiväiset pääsykokeet. Tässä vaiheessa oppilaista noin puolet oli hämeenlinnalaisia ja puoleta muualta. Myöhempinä vuosina, samalla kun vuosiluokkien, oppilaiden ja opettajien lukumäärä kasvoi, muista maakunnista tulleiden oppilaiden osuus kasvoi.


title: Hämeenlinnan normaalilyseo

text: Hämeenlinnan normaalilyseoa kävi esimerkiksi Jean Sibelius.


title: Hämeenlinnan normaalilyseo

text: Normaalilyseo menetti asemansa, kun kasvatusopin professorin valvonnassa ollut opettajaopiskelijoiden harjoittelukoulu siirrettiin Helsinkiin 1887.


title: Hämeenlinnan normaalilyseo

text: Hämeenlinnan klassillinen lyseo jatkoi vuodesta 1887 eteenpäin suomenkielistä yliopistoon pätevöittävää oppikouluopetusta Hämeenlinnassa. Uuden rakennuksen lyseo sai vuonna 1888. Koulun perinteitä jatkaa nykyään Hämeenlinnan lyseon lukio.


title: Antonio Resines

text: Antonio Fernández Resines (s. 7. elokuuta 1954 Torrelavega, Santanderin maakunta, Espanja) on espanjalainen näyttelijä. Hän on tunnettu muun muassa televisiosarjasta "Serranon perhe". Hän on asianajaja José Ramónin ja kotiäiti Amalian lapsi. Hän on toiseksi vanhin viidestä sisaruksesta.


title: Kokkola Cup

text: Kokkola Cup on Gamlakarleby Bollklubbin vuosittain järjestämä kansainvälinen, Kokkolassa pelattava juniorien jalkapalloturnaus. Se on kooltaan Suomen toiseksi suurin juniorijalkapalloturnaus heti Helsinki Cupin jälkeen. Kokkola Cup järjestetään vuonna 2013 33. kerran. Vanhimmat osallistujat ovat B-ikäisiä (17-vuotiaita).


title: Kokkola Cup

text: Turnaus on hyvin kansainvälinen, ja se on saanut vuosien varrella osallistujia mm. Suomesta, Saksasta, Norjasta, Ruotsista, Englannista, Venäjältä, Virosta ja jopa Brasiliasta saakka. Nimekkäimmät turnaukseen osallistuneet seurat lienevät FC Barcelona Espanjasta sekä Luton Town Englannista.Herrasmiespalkinnot on jaettu Kokkola Cupissa vuodesta 2003 eteenpäin.Vuoden 1998 jälkeen eniten mestaruuksia eri ikäluokissa on voittanut yivoimaisesti eniten isäntäseura Gamlakarleby Bollklubb. Mestaruuksia sillä on poikien sarjoissa 8 ja tyttöjen sarjoissa peräti 20, eli yhteensä 28 mestaruutta. Suomalaiset seurat ovat vuoden 1998 jälkeen voittaneet mestaruuksia eri ikäluokissa pojissa 67 kertaa, tytöissä 79 kertaa. Ulkomaalaiset ovat juhlineet mestaruuksia pojissa 34 kertaa ja tytöissä 10 kertaa.


title: Ken Shamrock

text: Ken Shamrock (Kenneth Wayne Kilpatrick) (s. 11. helmikuuta 1964 Macon, Georgia, Yhdysvallat) on vapaaottelija ja entinen showpainija. Hän on ollut mukana ensimmäisestä Ultimate Fighting Championshipin tapahtumasta lähtien vuodesta 1993, sekä tehnyt myös pienen uran ammattilaispainin maailmassa World Wrestling Federationissa, sekä Total Nonstop Action Wrestlingissa. Häntä sanottiin maailman vaarallisimmaksi mieheksi.


title: Ken Shamrock

text: Shamrock aloitti vapaaottelemisen Japanissa 1990-luvulla. Hänen ensimmäinen epävirallinen ottelunsa käytiin showpaini-organisaation järjestämässä vapaaottelussa 4. lokakuuta 1992. Shamrock kohtasi Tokyo Domessa potkunyrkkeilijä Don Nayaka Nielsen, jonka hän voitti nilkkalukolla 45 sekunnissa. Yhdessä Masakatsu Funakin ja Minoru Suzukin kanssa he saivat huomata tapahtuman olleen menestys, vaikka heidän showpainin esimiehet olivat väittäneet etteivät ihmiset tulisi maksamaan nähdäkseen oikeaa ottelua.


title: Ken Shamrock

text: Masakatsu Funaki ja Minoru Suzuki perustivat pian Pancrase vapaaottelu promootion ja käyttivät showpainista tuttuja sääntöjä, kuten nyrkillä lyöminen naamaan oli kiellettyä, mutta avokämmenellä sallittua. Ensimmäinen tapahtuma järjestettiin 21. syyskuuta 1993, jossa Shamrock kohtasi Funakin. Hän voitti ottelun käsitriangelikuristuksella kuuden minuutin jälkeen. Shamrock otteli myös seuraavissa kahdessa Pancrease tapahtumissa ja loka- ja marraskuussa 1993. Shamrock kohtasi toisessa tapahtumassa Yoshiki Takahashi, jonka hän voitti kantapäälukolla 12 minuutin jälkeen. Kolmannessa ottelussaan Shamrock voitti Takaku Fuken kuristuksella 44 sekunnin jälkeen.


title: Ken Shamrock

text: Marraskuussa 1993 Shamrock palasi takaisin Yhdysvaltoihin osallistuakseen UFC 1 -turnaukseen. Kahdeksasta ottelijasta koostunut turnaus käytiin yhtenä päivänä. Shamrock kohtasi avauskierroksella Patrick Smithin, jonka hän voitti kantapäälukolla reilun minuutin jälkeen. Toisella kierroksella Shamrock kohtasi Roger Gracien, jolle hän hävisi 57 sekunnin jälkeen kuristuksella. Se oli samalla hänen uransa ensimmäinen tappio.


title: Ken Shamrock

text: Shamrock palasi turnauksen jälkeen Japaniin ja Pancreasiin. Hän voitti välittömästi joulukuussa 1993 käydyn ottelun Andre Van Den Oetelaaria vastaan kantapäälukolla minuutin jälkeen. Tammikuussa 1994 Shamrock kohtasi Minoru Suzukin, jolle hän kärsi uransa toisen tappion polvilukolla. Shamrock otteli voittokkaasti Ryushi Yanagisawaa vastaan, jonka jälkeen hän otteli heinäkuussa 1994 Matt Humea ja Bas Ruttenia vastaan. Humen Shamrock voitti kimuralla viiden minuutin jälkeen. Sitä vastoin Ruttenin Shamrock voitti kuristuksella 16 minuutin jälkeen. Hän otteli uudelleen uransa ensimmäistä vastustajaansa Masakatsu Funakia vastaan syyskuussa 1994. Tällä kertaa Shamrock hävisi kuristuksella kahden minuutin jälkeen.


title: Ken Shamrock

text: Shamrock osallistui toistamiseen UFC-turnaukseen, UFC 3:een 9. syyskuuta 1994. Avauskierroksella hän voitti Christophe Leiningerin teknisellä tyrmäyksellä. Toisella kierroksella Shamrock kohtasi Felix Mitchellin, jonka hän voitti kuristuksella myös neljän minuutin jälkeen. Voiton myötä Shamrock eteni loppuotteluun saakka, mutta jättäytyi pois vedoten polvivammaan, sekä kuultuaan Royce Gracien jätettyä turnauksen kesken.


title: Ken Shamrock

text: World Wrestling Federation


title: Ken Shamrock

text: Total Nonstop Action Wrestling


title: Ken Shamrock

text: South Atlantic Pro Wrestling


title: Ken Shamrock

text: Pro Wrestling Illustrated (Wrestlingiä käsittelevä aikakauslehti)


title: Battersean voimalaitos

text: Battersean voimalaitos () on Lontoossa Battersean alueella sijaitseva tunnettu hiilivoimalaitos. Sen rakentaminen aloitettiin vuonna 1928. Laitos on kooltaan valtava, ja se onkin Euroopan suurin tiilirakennelma. Voimalaitos pysäytettiin lopullisesti vuonna 1983, minkä jälkeen tilat ovat saaneet olla pääasiassa käyttämättöminä. Irlantilainen Real Estate Opportunities (REO) osti rakennuksen vuonna 2006.


title: Battersean voimalaitos

text: Voimala on esiintynyt useaan otteeseen myös populaarikulttuurissa. Ehkäpä tunnetuin esimerkki tästä on Pink Floyd -yhtyeen "Animals"-levyn kansikuva.


title: Dakota, Minnesota and Eastern Railroad

text: Dakota, Minnesota and Eastern Railroad on yhdysvaltalainen rautatieyhtiö, jonka päätoimialueena olivat Etelä-Dakotan ja Minnesotan osavaltiot. DME on Canadian Pacific Railwayn omistama tytäryhtiö. Yhtiön 1 770 kilometrin mittainen rataverkko ulottuu myös Iowan, Nebraskan ja Wyomingin osavaltioihin.


title: Dakota, Minnesota and Eastern Railroad

text: Alun perin yhtiötä sekä sen sisaryhtiötä Iowa, Chicago and Eastern Railroadia hallinnoi holding-yhtiö Cedar American Rail Holdings. DM&E sekä IC&E muodostivat yhdessä Yhdysvaltain laajimman "Class II" -rautatieyhtiön omistaman rataverkon.


title: Dakota, Minnesota and Eastern Railroad

text: Syyskuussa 2007 Canadian Pacific Railway ilmoitti ostavansa koko DME:n osakekannan, mikäli Surface Transportation Board (STB) hyäksyisi kaupan. STB ilmoitti hyväksyvänsä kaupan 30. syyskuuta 2008, ja DME:n viimeinen itsenäinen liikennöintipäivä oli 30. lokakuuta samana vuonna. Yhtiöiden fuusioituminen viimeisteltiin 31. lokakuuta 2008.


title: Dakota, Minnesota and Eastern Railroad

text: Yhtiö aloitti liikenteen 5. syyskuuta 1986 rautatieyhtiö Chicago and North Western Railwayn myymillä vähäliikenteisillä rataosilla Etelä-Dakotassa ja Minnesotassa. Kauppojen vaikuttajana toimivat senaattori Larry Pressler ja hänen lainopillinen neuvonantajansa Kevin V. Schieffer, josta tuli yhtiön toimitusjohtaja 7. marraskuuta 1996.


title: Dakota, Minnesota and Eastern Railroad

text: Vuonna 1997 Dakota, Minnesota and Eastern Railroad ilmoitti suunnitelmistaan laajentaa rataverkkoaan rakentamalla uuden rautatieyhteyden Etelä-Dakotasta Wyomingin Powder River Basinin laaksoon. Tällöin yhtiöstä tulisi BNSF Railwayn ja Union Pacific Railroadin ohella kolmas rautatieyhtiö, joka hoitaa Powder Riverista lähtevää kivihiililiikennettä.


title: The Amityville Horror

text: The Amityville Horror voi tarkoittaa seuraavia:


title: Rekkopaita

text: Rekkopaita on Kannaksen ja Inkerinmaan äyrämöisnaisten kansallispuvun osa. Paidassa on kauluksen alapuolella umpeensa kirjailtu nelikulmainen koristelappu, "rekko". Rekko tulee siihen kohtaan joka paidasta näkyy parhaiten, kun sen päälle puetaan kansallispukuun kuuluva liivihame. ja sen päälle rinnasta avoin kesäinen päällysvaate kostuli. Samalla rekko on suojannut käyttäjänsä kurkkua.


title: Rekkopaita

text: Rekkopaita on ollut osa äyrämöispukua mutta ei savakkonaisten asua.. Rekkopaita liittyy nimenomaan äyrämöisten ja savakkojen vastakkainasetteluun Karjalankannaksella ja Inkerissä. Rekkopaitaa käyttivät äyrämöisten lisäksi myös näille kielellisesti ja kulttuurisesti läheiset Hevaan ja Soikkolan inkerikot Suomenlahden eteläpuolella.


title: Rekkopaita

text: Kun rekko on irrotettavissa, sen voi siirtää aina uudempaan paitaan, kun vanha kuluu puhki tai kun käyttäjä kasvaa ja paita jää pieneksi. Rekkoja on annettu myös perinnöksi. Karjalaiskylissä on ollut taitavia rekontekijöitä, jotka tekivät rekkoja toisillekin, kun puvun käyttäjä (tai hänen äitinsä) ompeli muut paidan osat itse.


title: Kultaluikero

text: Kultaluikero ("Ecsenius midas") on pohjan lähellä viihtyvä kala, jota pidetään usein meriakvaarioissa.


title: Kultaluikero

text: Kultaluikero kasvaa noin 10 cm pitkäksi. Se on luonnostaan keltasävyinen, mutta vaihtaa väriään kameleonttimaisesti ympäristönsä mukaan.


title: Kultaluikero

text: Kultaluikero elää luonnossa Indopasifisella merialueella Agabanlahdella ja Afrikan kaakkoisrannikolta Marquesas-saarille asti. Se elää alueilla, joissa on paljon kivenkoloja, ja missä korallit kasvavat rehevinä.


title: Kultaluikero

text: Kultaluikero on rauhallinen kala. Se piileskelee usein osittain kivenkolossa niin että vain pää pistää esille. Toisin kuin monet muut luikerot, se ei nypi kivissä kasvavaa levää vaan syö vedessä leijuvaa planktonia. Siksi se päätyy erittäin harvoin kiusaamaan koralleja tai selkärangattomia. Kultaluikero on aktiivinen päiväsaikaan ja nöpöttää yöt paikallaan lempiluolassaan.


title: Kultaluikero

text: Kultaluikero syö luonnossa planktonia, akvaariossa sekaruokaa.


title: Ronald Melzack

text: Ronald Melzack O.C., O.Q., Ph.D. (s. 19. heinäkuuta 1929 Montreal, Québec, Kanada) on kanadalainen psykologi.


title: Ronald Melzack

text: Vuoden 1954 tohtoriopintojensa jälkeen, jotka hän suoritti vaikutusvaltaisen neuropsykologi Donald Olding Hebbin kanssa McGillin yliopistossa Montrealissa, hän alkoi työskennellä aavesärystä kärsivien potilaiden parissa – eli ihmisten kanssa, jotka tuntevat kipua poistetussa raajassa. Hän sai selville, että kivulla on usein vain vähän henkiinjäämisarvoa ja jotkut kivut ovat täysin suhteettomia kudosvaurion laajuuteen nähden. Joskus kipu voi jatkua pitkäänkin vammautuneiden kudosten parannuttua. Tohtorin tutkinnon jälkeisenä opiskelijana ollessaan Melzack alkoi kerätä ”kipusanoja” ja luokittelemaan niitä eri ryhmiin, kuten ”kuuma”, ”polttava”, ”tulikuuma” ja ”vihlova”.


title: Ronald Melzack

text: Vuonna 1975 tämä tavoittelu ”kipusanojen” luokitteluksi johti McGillin Kivun Kyselylomakkeeseen (engl. "McGill Pain Questionnaire"), jota käytetään nykyisinkin kipuklinikoilla ja syövän terminaalihoidoissa ympäri maailman. Vuonna 1965 Massachusettsin teknillisessä korkeakoulussa (engl. MIT) Melzack kehitti yhdessä englantilaisen kollegansa Patrick Wallin kanssa kivun porttikontrolliteorian, joka muun muassa toteaa kivun olevan yhteyksissä menneeseen kokemukseen. Porttikontrolliteoria johti elimistön luonnollisten opiaattien, endorfiinien ja enkefaliinien, arvokkaaseen löytämiseen.


title: Ronald Melzack

text: Melzackin viimeisimmät tutkimukset McGillissä osoittavat, että on olemassa kahta erilaista kiputyyppiä, jotka välittyvät eri signaalireittejä pitkin keskushermostoon. Äkillinen, lyhytkestoinen kipu, kuten kipu sormen leikkaushaavan yhteydessä, välittyy Melzackin lateraalijärjestelmäksi kutsumaa reittiryhmää pitkin. Lateraalijärjestelmäksi hän kutsuu reittiä siksi, koska se kulkee aivorungon keskusytimen yhdellä puolella. Pitkäkestoinen kipu, kuten krooninen kipu, välittyy mediaalijärjestelmän kautta, jonka neuronit kulkevat aivorungon keskusytimen läpi.


title: Ronald Melzack

text: Melzack on useiden kipukirjojen kirjoittaja ja hän on toimittajakumppani Kivun Arvioinnin Käsikirjassa (engl. "Handbook of Pain Assessment"), 1992. Hän on myös julkaissut kirjoja inuittitarinoista ja voittanut Kanadan hallituksen taideneuvoston Molson palkinnon (engl. "Canada Council Molson Prize") vuonna 1985. Vuonna 1995 hänelle myönnettiin Kanadan korkein kansalaiselle myönnettävissä oleva kunniamerkki Order of Canada officer-tasoisena. Vuonna 2000 hänelle annettiin Québecin hallituksen myöntämä korkea kunnia-arvo (engl. "National Order of Québec") officer-tasoisena.


title: Ali Benflis

text: Ali Benflis () (s. 8. syyskuuta 1944 Batna, Ranskan Algeria) on algerialainen poliitikko ja entinen Algerian pääministeri. Hän edustaa Kansallista vapautusrintamaa.